1,975 kenderaan terbabit nahas hari ketujuh Op Selamat
Oleh AZMI NORDIN

27 April 2023, 4:43 pm
KUALA LUMPUR – Polis Diraja Malaysia (PDRM) merekodkan sebanyak 1,975 kenderaan terlibat kemalangan jalan raya pada hari ketujuh Op Selamat 20 di seluruh negara, semalam.
Jabatan Siasatan dan Penguatkuasaan Trafik (JSPT) PDRM berkata, daripada jumlah itu, sebanyak 1,618 kemalangan dilaporkan.
“Pecahan jenis kenderaan paling tinggi terlibat kemalangan adalah kereta dengan membabitkan angka sebanyak 1,304 buah atau 69 peratus daripada keseluruhan kes yang direkodkan.
“Penyumbang kedua tertinggi kemalangan adalah motosikal (250), diikuti pacuan empat roda (179), kenderaan pelbagai guna (127) dan lori (66),” katanya menerusi hantaran di Facebook rasmi JSPT, hari ini.
Menurut JSPT, selebihnya membabitkan van (34), bas (13) dan empat lagi kenderaan melibatkan teksi serta dua buah basikal.
Semalam, PDRM merekodkan 2,011 kenderaan kemalangan jalan raya pada hari keenam Op Selamat 20 di seluruh negara.-KOSMO! ONLINE.


Tiada unsur jenayah, jangan buat spekulasi
Oleh WAT KAMAL ABAS

27 April 2023, 4:51 pm
PARIT BUNTAR – Orang ramai dinasihatkan untuk tidak membuat sebarang spekulasi yang akan mengeruhkan lagi keadaan susulan penemuan mayat seorang lelaki di dalam longkang di Jalan Persiaran Kerian Permai di sini petang semalam.
Ketua Polis Perak, Datuk Seri Mohd. Yusri Hassan berkata, hasil proses bedah siasat yang dilakukan di unit forensik Hospital Raja Permaisuri Bainun (HRPB) mendapati, punca kematian tidak dapat dikenal pasti.
“Beberapa spesimen diterima dan dihantar ke Jabatan Kimia di Ipoh bagi membantu keseluruhan siasatan. Buat masa ini, kes diklasifikasikan sebagai mati mengejut,” katanya dalam satu kenyataan hari ini.
Menurutnya, mayat yang dijumpai di dalam longkang tersebut merupakan seorang lelaki Melayu berusia 19 tahun yang hilang pada hari raya ketiga yang lalu.
“Ahli keluarganya telah datang membuat laporan tentang kehilangan anaknya, Mohamad Arif Zakuan Mohd. Redzuan di Balai Polis Parit Buntar pada petang semalam.
“Susulan daripada laporan yang dibuat, pihak polis bersama-sama ahli keluarga telah menjalankan usaha mencari di kawasan terakhir anak lelakinya berada sebelum ditemui terbaring di dalam longkang di kawasan Taman Kerian Permai,” katanya.

Tambahnya, hasil siasatan awal mendapati, kira-kira pukul 10.30 malam raya ketiga, Mohamad Arif Zakuan yang merupakan seorang pemegang kad orang kurang upaya bersama sepupunya dalam perjalanan pulang dari berhari raya di kawasan taman tersebut.
“Mohamad Arif Zakuan menunggang motosikal secara berseorangan telah membuang motosikal yang ditunggangnya dalam perjalanan pulang secara tiba-tiba dan terus berlari menuju ke arah Persiaran Jalan Permai seolah-olah dalam ketakutan dan menyebabkan sepupu dan rakannya tidak dapat mengejar kelibatnya dan tidak tahu ke mana dia menghilang,” katanya.
Tambahnya, setelah gagal mencari sendiri dan menemu mangsa, ahli keluarganya bertindak meminta bantuan pihak polis.
“Siasatan lanjut Bahagian Siasatan Jenayah Ibu Pejabat Polis Daerah (IPD) Kerian mendapati tiada unsur perlakuan jenayah di tempat kejadian. Saya menasihatkan orang ramai tidak membuat sebarang spekulasi yang boleh mengeruhkan keadaan,” katanya. – KOSMO! ONLINE


PM simpati nasib mangsa kebakaran di Rembau
Oleh NOR AINNA HAMZAH

27 April 2023, 5:09 pm
REMBAU – Nasib sebuah keluarga yang kediaman pusaka tiga generasi berusia lebih 80 tahun musnah terbakar malam tadi di Kampung Tanjong, Gadong, di sini, mendapat perhatian Perdana Menteri, Datuk Seri Anwar Ibrahim.
Keluarga bekas imam, Abd Rahaman Che The, 73, diwakili anaknya Muhammad Al-Hafiz, 35, menerima bantuan kewangan daripada Perdana Menteri melalui Setiausaha Politik Perdana Menteri, Datuk Seri Shamsul Iskandar Md Akin.
Turut menyampaikan sumbangan Kerajaan Persekutuan ialah Menteri Pertahanan, Datuk Seri Mohamad Hasan yang diwakili Setiausaha Politik Menteri Pertahanan, Datuk Ton Zalani Mat Darus.
Menurut Shamsul Iskandar, bantuan berkenaan adalah bagi meringankan beban yang ditanggung keluarga tersebut lebih-lebih lagi ia berlaku semasa umat Islam menyambut Aidilfitri.
“Saudara Hafiz dan keluarganya diuji dengan ujian yang hebat. Saya mewakili Perdana Menteri merakamkan ucapan takziah kepada beliau dan keluarga.
“Tentunya kita hadir untuk menunjukkan rasa simpati dan menyampaikan sumbangan membantu meringankan beban keluarga ini,” katanya ketika ditemui di Kampung Tanjong, Gadong, di sini, petang tadi.

Terdahulu, Kosmo Online melaporkan seorang bekas imam berhadapan detik-detik cemas apabila kediaman pusaka arwah isterinya terbakar ketika dia sedang berbuka puasa di Kampung Tanjung, Gadong, di sini, malam tadi.
Dalam kejadian kira-kira pukul 7.28 malam itu, Abd Rahaman Che Teh, 73, ditemani anak, menantu dan cucu segera keluar dari rumah selepas kebakaran merebak pantas dan tiada barang penting dapat diselamatkan.-KOSMO! ONLINE


Sanusi iringi Sultan Kedah pada Rumah Terbuka Malaysia Madani
Oleh JAMLIAH ABDULLAH

27 April 2023, 5:11 pm
ALOR SETAR – Menteri Besar Kedah, Datuk Seri Muhammad Sanusi Md. Nor akan menghadiri Rumah Terbuka Malaysia Madani bersama Perdana Menteri bagi mengiringi Sultan Kedah, Sultan Sallehuddin Sultan Badlishah di sebuah hotel di sini, Sabtu ini.
Walaupun belum menerima sebarang jemputan rasmi atas kapasiti sebagai Menteri Besar, beliau memberitahu akan tetap menghadiri majlis itu bagi mengiringi Sultan Kedah sekiranya baginda berkenan menghadirinya.
“Saya dimaklumkan mereka menyerahkan jemputan rasmi kepada Sultan Kedah, justeru sekiranya Tuanku Sultan berkenan menerima jemputan itu, maka saya akan ke sana juga.
“Tetapi jika Tuanku tidak hadir, saya akan pertimbangkan semula (sama ada akan hadir). Saya bercakap daripada sudut protokol,” katanya kepada pemberita pada majlis Rumah Terbuka Aidilfitri Menteri Besar Kedah di Seri Mentaloon di sini, hari ini.
Muhammad Sanusi berkata, daripada segi protokol, pihak penganjur program berkenaan wajar menghantar jemputan rasmi kepada beliau untuk ke majlis tersebut.
“Ini bukan tentang Sanusi tetapi Menteri Besar. Saya tidak berkecil hati langsung jika tidak dijemput secara rasmi dan jika saya dijemput secara rasmi, saya perlu ke sana memandangkan Perdana Menteri akan berada di sana tetapi jika tidak dijemput, saya mempunyai pilihan sama ada untuk hadir atau tidak, itu terpulang kepada saya.

“Jika mereka ingin membuat pengumuman tidak rasmi, saya tidak ada masalah dengannya. Saya boleh berkawan dengan sesiapa sahaja, mereka mungkin menjemput saya melalui aplikasi WhatsApp, saya tidak kisah langsung. Kita sudah masuk bulan Syawal, jadi tidak elok bergaduh dengan sesiapa,” katanya. – KOSMO! ONLINE


‘Little Napoleon’ keruhkan hubungan dengan PM – Sanusi
Oleh JAMLIAH ABDULLAH

27 April 2023, 4:55 pm
ALOR SETAR – Menteri Besar Kedah, Datuk Seri Muhammad Sanusi Md. Nor mendakwa wujud ‘Little Napoleon’ dalam kalangan pegawai Perdana Menteri sekali gus mengeruhkan hubungannya dengan pemimpin itu.
Beliau mendakwa, kehadiran kelompok itu mengakibatkan insiden berkaitan Pameran Antarabangsa Maritim dan Aeroangkasa Langkawi 2023 (LIMA’2023); Majlis Kewangan Negara dan terbaharu, Majlis Rumah Terbuka Malaysia Madani di Kedah pada Sabtu ini.
“Saya nak nasihat rakan-rakan saya di Pejabat Perdana Menteri (PMO) jangan jadi Little Napoleon. Little Napoleon jangan diberi tempat dalam pentadbiran. Kebanyakan kerja diuruskan oleh pegawai-pegawai ini yang diberi jolokan Little Napoleon.
“Saya tak benarkan ada Little Napoleon dalam pentadbiran saya tetapi saya nampak dalam pentadbiran Perdana Menteri ada Little Napoleon yang akan timbulkan perpecahan,” katanya pada sidang akhbar selepas Rumah Terbuka Aidilfitri Menteri Besar Kedah di sini hari ini.
Kata beliau, niat kumpulan pegawai itu mungkin bagus untuk membina ketuanya, namun ia boleh mencetuskan perkara tidak diingini.
“Macam kes saya di LIMA’2023, Majlis Kewangan Negara dan majlis hari raya, itu semua kerja Little Napoleon,  saya ikhlas cakap. Saya harap Perdana Menteri dapat mendengar suara saya dan Kalau tak sesuai tukarlah pegawai lain,” ujarnya.

Mengulas lanjut, Muhammad Sanusi turut mengibaratkan kelompok berkenaan sebagai ‘syaitan kecil’ yang menjadikan hubungan kerajaan negeri dan Kerajaan Persekutuan semakin memburuk. – KOSMO! ONLINE


Paip bocor, jalan mendap di Melaka
Oleh DIYANATUL ATIQAH ZAKARYA

27 April 2023, 4:22 pm
MELAKA – Jalan Tun Hamzah menghala ke Bukit Katil berhampiran Taman Ozana Impian di sini ditutup sementara waktu susulan berlaku mendapan tanah seluas 25 meter persegi di laluan itu, tengah malam tadi.
Pengerusi Jawatankuasa Kerja Raya, Infrastruktur, Kemudahan Awam dan Pengangkutan Melaka, Datuk Hameed Mytheen Kunju Basheer berkata, kejadian itu berpunca daripada kebocoran paip bawah tanah.
Keadaan kerosakan jalan yang berkaku di Jalan Tun Hamzah menghala ke Bukit Katil, Melaka.
“Laporan dikeluarkan Syarikat Air Melaka Berhad (SAMB) dan Jabatan Kerja Raya (JKR) mengesahkan mendapan sedalam lima meter ini berpunca daripada regangan paip bawah tanah sekali gus menyebabkan berlakunya tekanan air.
“Kita terpaksa menutup sementara laluan sejauh 1.2 kilometer bermula pukul 2 pagi tadi kerana dikhuatiri mendatangkan risiko pada struktur jalan dan keselamatan pengguna jalan raya,” katanya pada sidang akhbar selepas melakukan tinjauan di lokasi kejadian.
Katanya, kerja-kerja penyambungan paip sedang dilakukan dan dijamin akan selesai dalam tempoh 36 jam.
“Kejadian ini turut menjejaskan bekalan air kepada kepada 200 kediaman di fasa tiga perumahan di Taman Ozana, namun kerja-kerja baik pulih sedang dibuat dan jalan ini akan dibuka semula kepada orang awam selewat-lewatnya pukul 12 tengah malam esok.

“Kita mahu kerja baik pulih itu dilakukan dengan lebih teliti selain mengambil sedikit masa kerana kita tidak mahu ambil risiko melaksanakannya dengan segera,” katanya.
Terdahulu, JKR Melaka Tengah menerusi akaun rasmi Facebook turut memaklumkan, penutupan sementara Jalan Tun Hamzah menghala ke Bukit Katil untuk kerja-kerja pembaikan paip sesalur utama bersaiz 400 millimeter jenis mild steel. – KOSMO! ONLINE


Kalau jumpa, jangan buat muka sedih – Isteri Nd Lala
Oleh NUR EMIRA SAIZALI

27 April 2023, 4:16 pm
PETALING JAYA – Isteri kepada penyanyi Datuk Nd Lala, Datin Fauziah Sarman memohon agar mana-mana individu yang terserempak atau bertemu dengannya tidak menunjukkan rasa sedih terhadap dirinya.
Ujar Fauziah, perasaan simpati daripada orang sekeliling boleh membuatkan hatinya bertambah sedih memikirkan dengan perkara yang melanda diri ketika ini.
“Kepada keluarga, sahabat-sahabat dan sesiapa diluar sana yang mengenali saya, kalau terjumpa tolong jangan buat muka sedih.
“Jika nampak wajah sedih kalian, saya akan menangis. Sedekahkan senyuman paling manis dan saya akan senyum kembali kepada anda,” katanya.
Selain itu, dia juga turut mencuri perhatian dengan memuat naik potret hari raya keluarganya pada tahun 2022 dan 2023.
Bagaimanapun, tiada kelibat ND Lala dalam kedua-dua foto raya tersebut.

Terdahulu, kemelut rumah tangga ND Lala menjadi bualan hangat selepas Fauziah secara terbuka memuat naik foto seorang wanita dalam Instagram mendakwa individu terbabit sebagai isteri kedua suaminya.
Rentetan pergolakan yang dikatakan telah tercetus lebih setahun lalu, Fauziah didakwa telah memfailkan cerai di Mahkamah Rendah Syariah Hulu Langat, Bandar Baru Bangi pada 3 April lalu.
Hasil perkahwinan bersama ND Lala, mereka dikurniakan empat cahaya mata, Nur Shahila (Shila), Amir Syafiq, Amir Syahir dan Nur Syuhada. – KOSMO! ONLINE


Padah main telefon bimbit sambil pandu bas
Oleh ISKANDAR SHAH MOHAMED

27 April 2023, 4:34 pm
SHAH ALAM – Tindakan dua pemandu bas ekspres memandu sambil menggunakan telefon bimbit mengundang padah apabila dikenakan tindakan oleh pihak berkuasa, baru-baru ini.
Kesalahan dilakukan dua lelaki berusia lingkungan 40-an itu dikesan anggota Jabatan Pengangkutan Jalan (JPJ) Selangor yang melakukan penyamaran di dalam bas tersebut.
Pengarah JPJ negeri, Datuk Khairul Khar Yahya berkata, tindakan tegas itu diambil pihaknya ketika pelaksanaan Ops Hari Raya Aidilfitri (HRA) 2023 pada 17 dan 18 April lalu.
“Dua pemandu itu masing-masing dalam perjalanan dari Terminal Bersepadu Selatan, Kuala Lumpur ke Kuala Terengganu dan Kuala Terengganu ke Shah Alam dan saman telah dikeluarkan terhadap mereka dan pemilik bas ekspres tersebut,” katanya hari ini.
Menurut beliau, antara kesalahan lain dikesan dilakukan pemandu bas adalah seperti memandu di lorong kanan secara berterusan, tiada pemandu kedua bagi perjalanan melebihi 300 kilometer (km) dan tatacara kelakuan pemandu.
Turut dikesan perbuatan pemandu memotong di garisan berkembar, menurunkan penumpang di tempat tidak dibenarkan. – KOSMO! ONLINE


71 syarat tambak laut selari Akta Alam Sekitar
Oleh SAFINA RAMLI

27 April 2023, 4:43 pm
GEORGE TOWN – Kesemua 71 syarat yang ditetapkan untuk kelulusan Laporan Kajian Kesan Kepada Alam Sekeliling (EIA) bagi projek tambakan laut atau kini dikenali sebagai Penang South Island (PSI) adalah selari dengan Akta Alam Sekitar sedia ada di negara ini.
Ketua Menteri, Chow Kon Yeow berkata, kesemua 71 syarat yang dikenakan itu perlu dipatuhi oleh kerajaan negeri serta rakan pengendali projek PSI bagi memastikan projek itu dapat dilaksanakan.
“Antara syarat tersebut ialah pematuhan kepada Akta Alam Sekitar dari segi kerja-kerja pengorekan dan penambakan, kawalan pencemaran udara, air dan bunyi, pelan tindak balas kecemasan di tapak projek dan di luar tapak serta penyediaan pelan pengurusan alam sekitar (EMP) dan lain-lain.
“Tiada apa yang perlu didedahkan lagi kerana saya sudah dedahkan semuanya,” katanya dalam sidang akhbar di pejabat Ketua Menteri, di sini hari ini.
Semalam, Kon Yeow mengumumkan projek PSI itu telah memperoleh kelulusan Laporan Kajian Kesan Kepada Alam Sekeliling (EIA) daripada Jabatan Alam Sekitar (JAS).
Bagaimanapun, projek PSI itu mendapat bantahan daripada Persatuan Nelayan Negeri Pulau Pinang (PenMutiara), Sahabat Alam Malaysia (SAM) dan komuniti nelayan setempat yang mendakwa projek itu mengganggu hidupan marin di kawasan tersebut.

Sebagai respon kepada kelulusan EIA itu PenMutiara akan mengemukakan rayuan kepada Lembaga Rayuan JAS manakala SAM menggesa kerajaan negeri mendedahkan 71 syarat-syarat yang dikenakan oleh JAS.
Menurut Kon Yeow, kerajaan negeri dan rakan pengendali projek PSI juga perlu bersedia untuk mematuhi sebarang syarat tambahan yang dikenakan oleh JAS berhubung projek PSI itu. – KOSMO! ONLINE


Tiga parah terbabas dikejar polis pandu kereta curi
Oleh AZMI NORDIN

27 April 2023, 4:24 pm
SUBANG JAYA – Cemas diekori polis ketika memandu kereta yang dilaporkan hilang, sekumpulan individu termasuk seorang kanak-kanak terbabas di susur keluar Putra Heights, Lebuh Raya Utara-Selatan Hubungan Tengah (Elite) di sini, awal pagi tadi.
Ketua Polis Daerah Subang Jaya, Asisten Komisioner Wan Azlan Wan Mamat berkata, kejadian berlaku sewaktu kereta peronda polis membuat rondaan berkala di sekitar kawasan USJ lalu terserempak dengan sebuah kereta jenis Proton Satria mencurigakan, pada pukul 1.05 pagi.
Katanya, kenderaan itu dinaiki dua lelaki dan seorang perempuan tempatan berusia 20–an hingga 30-an dan seorang kanak-kanak lelaki berusia 4 tahun.
“Selepas membunyikan siren serta menyalakan lampu biru untuk mengarahkan suspek berhenti bagi tujuan pemeriksaan, namun suspek bertindak melarikan diri sehingga melanggar palang Tol Seafield.
“Sampai di lokasi kejadian, suspek bertindak membelok secara agresif dan hilang kawalan lalu terbabas ke bahu jalan,” katanya dalam kenyataan hari ini.
Menurut Wan Azlan, hasil pemeriksaan awal mendapati tiga individu di dalam kereta tersebut mengalami cedera parah manakala kanak-kanak lelaki itu hanya mengalami cedera ringan.

Jelas beliau, kesemua suspek telah dibawa ke Hospital Putrajaya oleh ambulans untuk rawatan lanjut.
“Punca suspek melarikan diri adalah disebabkan kereta yang digunakan masih dilaporkan hilang di kawasan Shah Alam.
“Kesemua suspek dewasa mempunyai rekod jenayah lampau dan salah seorangnya masih dikehendaki dalam kes dadah di daerah Hulu Selangor,” ujarnya.
Bagaimanapun, Wan Azlan memaklumkan, kesemua belum ditahan kerana masih tidak sedarkan diri di hospital.
“Siasatan dijalankan di bawah Seksyen 186 dan Seksyen 279 Kanun Keseksaan kerana menghalang penjawat awam dan memandu secara gopoh di jalan awam,” ujarnya.
“Orang ramai yang mempunyai maklumat berkaitan kejadian diminta tampil memberikan kerjasama dengan menghubungi nombor telefon 03-78627100 (Pusat Kawalan Daerah, Subang Jaya). Segala identiti pemberi maklumat akan dirahsiakan,” katanya.-KOSMO! ONLINE.


‘Badut pembunuh’ mengaku bersalah tembak isteri kekasih
Oleh KOSMO!

27 April 2023, 4:30 pm
WASHINGTON — Seorang wanita di negeri Florida yang digelar ‘badut pembunuh’ selepas menembak mati seorang wanita di rumahnya pada tahun 1990 akhirnya  mengaku bersalah selepas lebih tiga dekad, lapor akhbar Metro UK.
Sheila Keen-Warren berpakaian badut ketika menyerahkan jambangan bunga dan belon kepada Marlene Warren, 40, dan menembak mangsa di hadapan anaknya 33 tahun lalu pada 26 Mei 1990.
Keen-Warren kini berusia 59 tahun.
Kes itu akhirnya ditutup kelmarin selepas dia mengaku bersalah atas tuduhan tersebut sebagai sebahagian daripada persetujuan dengan pihak pendakwa raya.
Berdasarkan persetujuan itu, suspek yang menjadi wanita simpanan kepada suami mangsa dan kini isterinya, akan dibebaskan dalam tempoh setahun.
Hakim Scott Suskauer menerima pengakuan itu sebagai pertukaran dengan hukuman penjara 12 tahun terhadap tertuduh. Beliau mengambil kira tertuduh berkelakuan baik semasa dipenjarakan selama lima tahun setengah sementara menunggu perbicaraan.

Perbicaraan kes itu dijadualkan bermula bulan depan selepas tertuduh pertama kali dipenjarakan atas tuduhan membunuh dengan niat dalam tahun 2017.
Keen-Warren sudah lama menjadi suspek utama kes itu kerana dia menjalinkan hubungan sulit dengan suami Marlene, Michael dan bekerja bersama lelaki tersebut di sebuah kedai kereta.
Bagaimanapun, suspek sentiasa menafikan tuduhan terhadapnya selepas berkahwin dengan Michael 12 tahun kemudian. – Agensi


Rakyat Malaysia di Sudan diancam peluru sesat
Oleh MOHD. HUSNI MOHD. NOOR

27 April 2023, 4:16 pm
PUTRAJAYA – Diancam peluru sesat dan pengalaman berlindung di tengah-tengah kawasan peperangan adalah antara detik paling sukar dihadapi rakyat Malaysia di Sudan.
Itu antara pengalaman mengerikan dikongsi rakyat Malaysia yang terperangkap di Sudan beberapa hari lalu sebelum mereka berjaya di bawa keluar dari negara bergolak itu.
Detik cemas itu dikongsi semula oleh Menteri Luar Negeri, Datuk Seri Dr. Zambry Abdul Kadir pada sidang akhbar hari ini.
“Saya dimaklumkan, pada hari raya pertama dan kedua, peluru-peluru sesat dikesan menembusi tingkap di kompleks itu dimana di dalamnya kakitangan kedutaan sedang berlindung.
“Bagaimanapun, mereka terselamat dan tiada kecederaan. Mereka akhirnya berjaya di bawa keluar dari kompleks itu menuju ke Rumah Malaysia Sudan ketika tempoh genjatan senjata selama tiga jam dan ia suatu keadaan yang amat berisiko dimana jarak perjalanan dari kompleks ke Rumah Malaysia mengambil masa selama empat jam,” katanya.
Katanya lagi, risiko terbesar dihadapi rakyat Malaysia di Sudan adalah terpaksa menempuh perjalanan selama 30 jam dari Khartoum ke Port Sudan untuk ke Jeddah.

Dalam pada itu, Zambry berkata, Kompleks Petronas di Sudan diambil alih secara paksa oleh pasukan separa tentera dan dijadikan pusat pemerhatian mereka. – KOSMO! ONLINE


Rakyat Indonesia terkejut Malaysia beri tol percuma ketika raya
Oleh KOSMO!

27 April 2023, 4:08 pm
PETALING JAYA – Seorang warganegara Indonesia meluahkan perasaan terkejutnya apabila dapat mengetahui kerajaan Malaysia memberikan tol percuma selama empat hari ketika sambutan hari raya hujung minggu lalu.
Melalui satu perkongsian di TikTok Sari Ting Ting yang terkenal dengan klip video reaksi rakyat Indonesia terhadap kehidupan di Malaysia menunjukkan seorang warganegaranya terkejut ketika mengetahui kerajaan Malaysia memberikan tol percuma ketika musim hari raya.
Tangkap layar pengakuan seorang rakyat Indonesia berkenaan tol percuma di Malaysia.
Jelas lelaki tersebut yang dilihat memandu sebuah kenderaan di Malaysia, tempoh pemberian percuma selama empat hari itu juga adalah satu tempoh yang cukup lama.
“Jika anda ingin tahu, kerajaan Malaysia bagi tol percuma selama empat hari bagi rakyatnya untuk menyambut lebaran. Bukan hanya satu tol tetapi kesemua tol di seluruh negara.
“Jika di Indonesia juga ada tetapi hanya di 11 tol yang masih dalam pembinaan, bukan seperti di sini. Aku amat terkejut,” jelasnya yang menunjukkan paparan tol percuma di sebuah plaza tol Malaysia.
Pendedahan tersebut juga turut mendapat pelbagai komen oleh rakyat Indonesia dan ramai yang menyatakan begitu bertuah rakyat Malaysia kerana banyak menerima bantuan daripada kerajaan.

“Empat hari tu satu tempoh yang lama, sebelum ini aku ada dengar juga Malaysia memang bagi tol percuma setiap kali tibanyanya perayaan besar. Bagus pemimpin mereka,” Ujar Salawat7 Pelangi.
“Kita (Indonesia) juga ada percuma tetapi di beberapa plaza tol yang masih dalam pembinaan, ternyata plaza tol seperti ini jarang orang lalu,” tulis Hermanian. – KOSMO! ONLINE.


39 individu ditahan langgar permit jual mercun, bunga api di Johor
Oleh KHAIRUL MOHD. ALI

27 April 2023, 4:27 pm
JOHOR BAHRU – Polis Johor telah menahan seramai 36 lelaki warga tempatan dan tiga lelaki warganegara asing yang didapati telah melanggar syarat lesen dan permit penjualan mercun dan bunga api.
Ketua Polis Johor, Datuk Kamarul Zaman Mamat berkata, penahanan kesemua suspek itu dibuat dalam operasi yang dijalankan bermula 28 Mac hingga semalam.
Menurut beliau, kesemua mereka ditahan di bazar dan premis jualan kerana telah menjual mercun dan bunga api yang tidak dibenarkan.
“Dalam operasi tersebut, sebanyak 712 mercun dan bunga api pelbagai jenis telah dirampas, dengan seramai 39 suspek ditahan termasuk tiga warganegara asing yang bekerja di premis berkenaan.
“Dalam pada itu, sebanyak 33 kertas siasatan telah dibuka di bawah Seksyen 8 Akta Bahan Letupan 1957 yang memperuntukkan hukuman penjara maksimum tujuh tahun atau denda RM10,000 atau kedua-duanya,” katanya dalam satu kenyataan, di sini hari ini.
Tambah Kamarul Zaman, sebanyak 18 kertas siasatan telah dituduh di mahkamah manakala selebihnya masih dalam proses untuk dilengkapkan bagi tujuan pertuduhan. – KOSMO! ONLINE


Lelaki ditemui meninggal dunia, baju raya masih tergantung di dinding
Oleh NURUL IRDINA SUMALI

27 April 2023, 4:35 pm
PETALING JAYA – Sayu hati orang ramai, apabila seorang lelaki ditemui meninggal dunia bersendirian, dua hari sebelum menjelangnya Syawal.
Menerusi video yang dikongsikan DDQ Services di akaun TikTok, lelaki berkenaan juga dikhabarkan, tidak sabar untuk menyambut hari raya walaupun hidup sendirian tanpa saudara-mara disisi.
Tambah DDQ Services, ketika mereka masuk ke kediaman lelaki terbabit, turut ditemui sepasang baju melayu lengkap dengan sampin dan kasut yang sudah disediakan untuk dipakai pada hari raya nanti.
Tambahnya, ketika masuk ke rumah tersebut, dia berasa terkejut melihat keadaan mayat lelaki melayu itu yang agak tragik.
“Dapat dilihat pada air yang keruh, ulat sampah sedang berenang-renang di takungan air dirumah berkenaan, akibat dari sistem perparitan yang sudah tersumbat,” luahnya.
Katanya, kisah lelaki berkenaan turut mendatangkan rasa sayu didalam hati serta mengajar dia untuk sentiasa menghargai orang disekeliling, mengeratkan hubungan persaudaraan dan sentiasa membantu insan yang memerlukan.

Pemilik kedai berdekatan lokasi mayat ditemui turut berkongsi, sebelum ini dia pernah berbual dengan lelaki terbabit dan dia pernah bercerita untuk memiliki sebuah rumah sendiri suatu hari nanti.
Menjengah ke ruangan komen, rata-rata orang ramai simpati dengan nasib yang menimpa lelaki berkenaan dan berdoa supaya dia ditempatkan bersama orang beriman.
“Ya Allah, kau tempatkan lah dia di syurga kedudukan paling tinggi dan dikalangan orang-orang yang beriman. Saya harap semua yang melihat ni (video) berdoa untuk pakcik ini,” komen RealFarz.
“Aku teringat arwah kakak aku, meninggal seorang diri masa Perintah Kawalan Pergerakan (PKP). Polis jumpa seminggu lepas dia meninggal,” luah Izz Waffi.
Video berkenaan menjadi tular di aplikasi TikTok sejak semalam dengan perkongsian sebanyak 6,745, 68,900 tanda sukaan dan 1,803 komen. -KOSMO! ONLINE


Ee Yi-Yew Sin teruskan kemaraan di BAC
Oleh MUHAMMAD HELMEE RAMLI

28 April 2023, 9:56 pm
KUALA LUMPUR – Beregu lelaki profesional negara, Teo Ee Yi-Ong Yew Sin meneruskan kemaraan pada Kejohanan Badminton Asia (BAC) di Dubai, Emiriyah Arab Bersatu (UAE) selepas melangkah ke pusingan separuh akhir.
Pada aksi suku akhir yang berlangsung di Dewan Tertutup Sheikh Rashid Bin Hamdan sebentar tadi, Ee Yi-Yew Sin menyingkirkan beregu No.1 dunia dari Indonesia, Fajar Alfian-Muhammad Rian Ardianto selepas menang 22-20, 21-15.
Kemenangan itu menyaksikan mereka memperbaiki pencapaian pada saingan musim lalu apabila tersekat di pusingan kedua selepas tewas 16-21, 21-18, 16-21 kepada satu lagi beregu Indonesia, Pramudya Kusumawardana-Yeremi Rambitan.
Menanti Ee Yi-Yew Sin di pusingan separuh akhir esok adalah pemenang antara beregu Jepun, Takuro Hoki-Yugo Kobayashi dan Muhammad Shohibul Fikri-Bagas Maulana juga dari Indonesia.
Untuk rekod, ini adalah pertemuan ke-11 antara kedua-dua beregu dengan Fajar-Rian mencatat kemenangan sebanyak tujuh kali ke atas gandingan No.8 dunia itu.
Kali terakhir Malaysia muncul juara dalam acara beregu lelaki di BAC adalah pada edisi 2007 di Johor Bahru yang menyaksikan Choong Tan Fook-Lee Wan Wah menewaskan rakan sepasukan, Koo Kien Keat-Tan Boon Heong 21-14, 11-21, 21-12.

Mengiringi Ee Yi-Yew Sin ke separuh akhir esok adalah beregu campuran profesional, Goh Soon Huat-Shevon Lai yang akan membuat perhitungan dengan beregu No.1 dunia dari China, Zheng Si Wei-Huang Ya Qiong.- KOSMO! ONLINE


Liga Super: Kesilapan individu sekat hasrat Kuching City
Oleh ISWAN SHAFIQ ISA

28 April 2023, 11:21 pm
GEORGE TOWN – Kesilapan mudah yang dilakukan oleh seorang penjaga gol berpengalaman seperti Norazlan Razali tidak sepatutnya berlaku ketika pasukan masih bergelut dalam saingan Liga Super.
Itu rumusan daripada Penolong ketua jurulatih Kuching City FC, Sulaiman Hussin selepas menyaksikan kesebelasan anak buahnya kecundang buat kali kelapan daripada 10 perlawanan Liga Super setakat ini.
Menurut Sulaiman, kesilapan penjaga gol berusia 38 tahun itu telah membuka peluang kepada Penang FC untuk bangkit daripada ketinggalan satu gol sebelum menamatkan saingan dengan kemenangan tipis 2-1 semalam.
“Seharusnya, kesilapan-kesilapan ini kita elakkan pada masa depan. Apapun, bagi saya, pemain-pemain telah memberikan (persembahan) yang terbaik.
“Cuma, persembahan yang baik itu tidak cukup untuk membolehkan kita menang atau sekurang-kurangnya meraih satu mata malam ini (kelmarin),” katanya pada sidang akhbar malam tadi.
Dalam pada itu, Sulaiman mengakui bahawa jentera serangan The Cats masih tumpul apabila hanya mampu meledak lima gol setakat ini.

“Saya percaya kita boleh bangkit jika tumpu bahagian ini (serangan) untuk diperbaiki. Tapi, buat masa ini, saya mahu beri peluang kepada pemain-pemain saya untuk berehat dahulu.
“Selepas itu, barulah kita fokus semula kerana lawan yang menanti kita selepas ini ialah JDT (Johor Darul Ta’zim),” tambahnya. – KOSMO! ONLINE


‘Hanya fikir mati syahid’ – Abdul Rahman
Oleh MOHD. HUSNI MOHD. NOOR

28 April 2023, 9:00 pm
SEPANG – “Kalau aku mati, aku hanya fikir mati syahid,” kata Abdul Rahman Mohd Nuh, 25, yang merupakan pelajar Malaysia di Sudan.
Abdul Rahman yang merupakan pelajar tahun satu Maahad Bilal Asharie berkata demikian sebaik ditanya perasaaannya apabila berada di tengah-tengah konflik peperangan di Sudan baru-baru ini.
Abdul Rahman yang berasal dari Kuala Langat tiba di tanah air petang tadi selepas berjaya di bawa keluar dari Sudan ke Jeddah, awal pagi semalam bersama tiga lagi pelajar lain.
“Sebelum perang meletus, saya dan rakan lain sudah mula melihat askar-askar berjalan di tepi jalan namun, tidak mengagak apa-apa buruk bakal berlaku. Bagaimanapun, sehari selepas itu (25 Ramadan) perang meletus dan kami mendengar bunyi tembakan dan berbalas tembakan,” katanya.
Tambah Abdul Rahman, sejak itu, dia dan pelajar lain tidak dibenarkan hadir ke kelas dan masjid serta terpaksa berlindung di tempat selamat.
Abdul Rahman berkata, peperangan meletus sehinggalah tiga hari sebelum 1 Syawal dimana bunyi tembakan dapat didengar sepanjang hari. – KOSMO! ONLINE


iGuru sokong pakai pelitup muka di sekolah
Oleh NOR AINNA HAMZAH

28 April 2023, 8:54 pm
SEREMBAN – Ikatan Guru-Guru Muslim Malaysia (iGuru) menyokong sekiranya pemakaian pelitup muka dikuatkuasa di semua sekolah berikutan kebimbangan peningkatan kembali kes Covid-19.
Presidennya, Mohd Azizee Hasan berkata, kesihatan dan keselamatan murid perlu diberi keutamaan supaya sekolah menjadi tempat selamat untuk pembelajaran.
Menurutnya, iGuru akur kepada ketetapan yang diputuskan nanti hasil perbincangan dan saranan Kementerian Kesihatan (KKM) dengan Kementerian Pendidikan (KPM).
“Prosedur operasi standard (SOP) yang ditetapkan nanti perlulah jelas dan mengambil kira semua aspek kesihatan dan keselamatan warga sekolah,” katanya dalam satu kenyataan, hari ini.
Ujar Mohd Azizee, pematuhan kepada SOP yang betul ketika sesi pembelajaran perlu bermula selepas cuti hari raya dan pihak sekolah perlu melakukan saringan ujian Covid-19 sekiranya ada kes pelajar atau para guru yang bergejala seperti batuk.
“Selain itu, ibu bapa perlu memberikan kerjasama dengan baik kepada pihak sekolah berkaitan anak- anak mereka dan mematuhi SOP yang ditetapkan,” katanya.-KOSMO! ONLINE


Liga Super: TFC ditumbangkan Sri Pahang di gelanggang sendiri
Oleh TENGKU DANISH BAHRI TENGKU YUSOFF

28 April 2023, 11:21 pm
KUALA NERUS – Sri Pahang mengekalkan rekod tanpa kalah dalam Liga Super selepas mengalahkan Terengganu FC (TFC) 2-1 dalam pertemuan di Stadium Sultan Mizan Zainal Abidin di sini sebentar tadi.
Kemenangan itu membolehkan Sri Pahang berkongsi 22 mata bersama Selangor di tempat ketiga manakala TFC dengan 13 mata terus dirundung malang jatuh ke tempat kelapan.
Kegagalan benteng TFC mengeluarkan bola sepakan percuma Stefano Brundo tidak lama selepas itu membawa padah apabila Sherman mudah membuka tirai jaringan pada minit ke-31.
Kedudukan itu tidak kekal lama apabila Mamut menyudahkan gerakan Liridon Krasniqi dan Adisak Kraisorn untuk gol penyamaan minit ke-39 sehingga tamat separuh masa.
Tuan rumah perlu menyalahkan diri sendiri selepas peluang keemasan Mamut minit ke-60 disusuli rembatan Sony Norde dari kawasan berbahaya seminit kemudian gagal menemui sasaran.
Skuad Tok Gajah mengambil kesempatan kegagalan TFC itu untuk kembali di depan hasil percubaan luar kotak penalti oleh Nor Azam Azih untuk menjadikan kedudukan 2-1 minit ke-68. – KOSMO! ONLINE


Kanak-kanak maut jatuh tingkat 11 kuarters polis
Oleh AZMI NORDIN

28 April 2023, 9:22 pm
SUBANG JAYA – Jeritan minta tolong kanak-kanak berusia empat tahun sempat didengari ibunya sebelum mendapati mangsa telah maut terjatuh dari tingkat 11 di Kuarters Polis, USJ 8, di sini, hari ini.
Ketua Polis Daerah Subang Jaya, Asisten Komisioner Wan Azlan Wan Mamat berkata, kejadian berlaku pada pukul 11.35 pagi ketika ibu mangsa berada di dapur.
Katanya, kanak-kanak perempuan itu merupakan anak kepada pasangan anggota polis yang tinggal di kuarters berkenaan.
“Menurut ibu mangsa, sebelum kejadian dia berada di bahagian dapur manakala anak-anaknya bermain di ruang tamu.
“Ketika itu, ibunya terdengar bunyi pintu bilik bahagian tengah tertutup dengan kuat dan cuba membuka pintu dari luar namun gagal kerana pintu terkunci,” katanya dalam kenyataan hari ini.
Menurut Wan Azlan, ibu mangsa turut mendengar anaknya meminta tolong sebelum dia ke bilik sebelah untuk melihat dari luar tingkap.

“Apabila melihat dari luar tingkap ibu mangsa mendapati anaknya terjatuh ke bawah. Siasatan di tempat kejadian mendapati mangsa maut terjatuh dari tingkat 11.
“Pihak forensik dan pegawai dari Pejabat Kesihatan Daerah (PKD) Petaling tiba di tempat kejadian dan mengesahkan mangsa sudah meninggal dunia,” katanya.
Tambah Wan Azlan, siasatan lanjut di tempat kejadian mendapati tiada sebarang unsur jenayah dan kes diklasifikasi sebagai mati mengejut (SDR).
Jelas beliau, mayat mangsa dibawa ke Jabatan Perubatan Forensik Hospital Serdang bagi proses bedah siasatazmi sebelum dituntut ahli keluarga.-KOSMO! ONLINE


Liga Super: TRW tewas 2-3 di tangan Perak FC
Oleh MUSTAQIM MOHAMED

28 April 2023, 11:32 pm
KOTA BHARU – Kelantan FC meneruskan rentak sumbang dalam saingan Liga Super apabila tewas 2-3 kepada Perak FC di Stadium Sultan Muhammad IV, di sini sebentar tadi.
Kelantan FC terlebih dahulu memperoleh gol awal apabila pertahanan Perak, Shivan Pillay Asokan tertampan bola ke gol sendiri pada minit ke-14 ketika cuba menyekat tandukan lintang Miguel Angel Cifuentes.
Perak berjaya mengikat kedudukan 1-1 pada minit ke-35 apabila kapten The Red Warriors (TRW), Muhammad Yusri Yusmadi tertampan bola ke gol sendiri dalam usaha menyelamatkan gawang pasukannya.
Kelantan FC dikejutkan dengan jaringan kedua skuad The Bos Gaurus melalui rembatan kencang Luciano Guaycochea dari luar kotak penalti pada minit ke-45 untuk membolehkan Perak mendahului 1-2 sehingga tamat separuh masa pertama.
Perak FC menambah derita Kelantan FC melalui rembatan pemain pertahanan, Che Mohamad Suhairi Che Halim pada minit ke-61 yang menewaskan penjaga gawang tuan rumah, Nik Mohd. Amin Ahmad untuk gol ketiga pasukan pelawat.
Usaha TRW merapatkan jurang berhasil apabila Nurshamil Abd. Ghani menjaringkan gol kedua TRW selepas menerima hantaran Muhammad Ghaffar Abdul Rahman pada masa kecederaan. Keputusan 3-2 kekal sehingga wisel penamat perlawanan.

Kekalahan itu menyaksikan Kelantan FC menghuni tangga kedua tercorot manakala Perak FC di kedudukan ke-11 saingan Liga Super. – KOSMO! ONLINE


Liga Super: NSFC akur tewas kepada Kedah
Oleh NAZARUDIN SHAHARI

28 April 2023, 11:09 pm
SEREMBAN – Pasukan Negeri Sembilan FC tumbang di laman sendiri apabila dikecewakan Kedah Darul Aman FC dengan keputusan 1-2 dalam aksi Liga Super di Stadium Tuanku Abdul Rahman, Paroi dekat sini sebentar tadi
Willian Lira Sousa muncul wira pasukan pelawat menerusi dua golnya yang diperoleh di setiap separuh masa.
Gol pertamanya diperoleh pada minit ke-32 apabila dia menanduk masuk sepakan sudut yang diambil oleh pemain import dari Filipina, Manuel Gelito Ott bagi Kedah mendahului 1-0.
Bangkit dari gol lawan itum Negeri Sembilan melancarkan serangan ke kubu Kedah dan hasilnya berjaya menyamakan kedudukan pada minit ke-35.
Ia menerusi sentuhan pemain pertahanan tengah, Zainal Abidin Jamil yang memperolehi peluang hasil sepakan kencang dari jarak kira-kira 25 meter yang dilakukan terlebih dahulu oleh Tommy Mawat Mada.
Separuh masa kedua, kedua-dua pasukan melakukan asakan demi asakan bagi mencari gol kemenangan namun dihampakan dengan tindakan penyudah yang tumpul.

Namun Willian Lira sekali lagi meledak pada minit ke-72, juga menyudahkan menerusi tandukan hasil hantaran
silang Lee Andrew Tuck yang menewaskan Sikh Izhan Nazrel Sikh Azman di gawang Negeri Sembilan.
Tuan rumah cuba mencari gol penyamaan menerusi beberapa asakan namun pelawat kental bertahan bagi membolehkan keputusan kekal 2-1 sehingga tamat perlawanan sekali gus Kedah pulang dengan tiga mata.
Selepas mengharungi 10 perlawanan, Kedah kini mengumpul 19 mata manakala Negeri Sembilan kekal dengan 10 mata selepas sembilan perlawanan. – KOSMO! ONLINE


Suntikan ‘ajaib’ turunkan berat badan lebih 15 kilogram
Oleh KOSMO!

28 April 2023, 9:00 pm
WASHINGTON – Sejenis suntikan yang mampu membantu orang ramai menurunkan berat akan ditawarkan di Britain dan Amerika Syarikat (AS), lapor portal berita MailOnline semalam.
Menurut data percubaan klinikal, suntikan Tirzepatide mampu membantu orang ramai menurunkan purata berat badan sebanyak 15.6 kilogram.
Walaupun keputusan ujian sangat menjanjikan, pengawal selia masih perlu meluluskan suntikan yang perlu diambil sekali seminggu itu sebelum dilancarkan secara meluas.
Ketika ini, suntikan Tirzepatide hanya diluluskan untuk merawat diabetes tahap 2.
Bagaimanapun, sesetengah penduduk AS sudah menunjukkan perubahan selepas meminta doktor memberikan suntikan Tirzepatide yang belum diluluskan.
Seorang lelaki yang mempunyai berat badan berlebihan mendakwa ubat yang dijenamakan semula sebagai Mounjuro itu membantunya menurunkan berat sehingga 45.4 kg.

Gambar sebelum dan selepas memaparkan transformasi luar biasa seorang eksekutif teknologi kesihatan, Matthew Barlow, 48, yang tinggal di California.
Dia mula menggunakan ubat itu pada November tahun lalu. Pada masa sama, dia juga mengubah diet dan gaya hidup seperti yang disyorkan oleh pakar. – Agensi


PRN: BN tak benar parti komponen bincang kerusi berasingan
Oleh MOHD SHARKAWI LONDING

28 April 2023, 9:06 pm
PONTIAN – Barisan Nasional (BN) tidak membenarkan parti komponennya mengadakan perbincangan secara berasingan yang melibatkan pembahagian kerusi bagi menghadapi Pilihan Raya Negeri (PRN) di enam negeri tidak lama lagi.
Pengerusi BN, Datuk Seri Ahmad Zahid Hamidi berkata, perbincangan itu hanya melibatkan BN dan Pakatan Harapan (PH) di peringkat negeri-negeri berkenaan.
“Maka, sebarang perbincangan hendaklah melibatkan dua parti gabungan kita, iaitu BN dan PH.
“Dan semua keputusan yang dibuat dalam perbincangan di enam negeri ini akan dibawa ke peringkat tertinggi di mana kita akan terus bincangkan tentang kerusi-kerusi yang sesuai untuk ditandingi.
“Insya-Allah apabila kita mula lalukan perbincangan, kita akan cari jalan yang terbaik untuk beroleh kemenangan di kerusi-kerusi di enam negeri itu,” katanya ketika ditemui selepas menghadiri Rumah Terbuka Aidilfitri UMNO Bahagian Pontian dengan kerjasama Badan Perhubungan UMNO Johor di Kompleks Muafakat Benut, dekat sini hari ini.
Ahmad Zahid yang juga Presiden UMNO menegaskan, pelbagai formula akan digunakan bagi menyelesaikan pembahagian kerusi berkenaan.

“Apabila kedua-dua pihak telah bersetuju, kita akan cari jalan penyelesaian yang akan dimuktamad dan terbaik,” katanya.-KOSMO! ONLINE


Perginya Mael XPDC ‘legend’ rock negara
Oleh Abdul Rahman Razali

28 April 2023, 7:48 pm
Perginya Mael XPDC ‘legend’ rock negara | 15 MINIT MMTV 28 APRIL 2023


Kerajaan cari kaedah pantau, bantu atasi kejadian strok haba
Oleh MUHAMMAD ZIKRI

28 April 2023, 7:12 pm
PONTIAN – Jawatankuasa Bencana Negara telah mengkoordinasikan bersama Kerajaan Negeri, Kementerian Kesihatan (KKM) dan pihak berkuasa tempatan (PBT) bagi memantau serta membantu kejadian strok haba ketika ini.
Pengerusinya, Datuk Seri Dr. Ahmad Zahid Hamidi berkata, KKM juga telah mengambil beberapa langkah tertentu untuk mengatasi dan menasihatkan penduduk di kawasan yang dilanda haba panas ini agar meminum air bersih dengan banyak.
Beliau yang juga Timbalan Perdana Menteri memberitahu, Jabatan Meteorologi Malaysia (MET) panas ini akan berakhir pada bulan Mei dan meminta semua pihak mengambil langkah berjaga-jaga.
“Urusetia berkaitan strok haba telah mengadakan mesyuaratnya baru-baru dan telah mengemukakan laporan kepada pihaknya yang melibatkan pelbagai jabatan dan agensi kerajaan.
“Apa juga cadangan dan tindakan seterusnya perlu dibawa kepada Jemaah Menteri memandangkan stroke haba perlu diberikan perhatian serius supaya tidak membimbangkan orang ramai,” katanya selepas menghadiri Rumah Terbuka UMNO Bahagian Pontian di Dewan Muafakat Pusat Khidmat Ahli Parlimen Pontian, dis ini, petang hari ini.
Media sebelum ini melaporkan dua kanak-kanak meninggal dunia akibat stroke haba melibatkan Muhamad Syamil Aqil, 11 tahun, dari Kampung Perupok, Bachok, dan Nur Imani Ahmad Faris Fazli, 18 bulan, dari Kampung Kota, Kota Bharu, meninggal dunia dalam kejadian berasingan.

Muhamad Syamil Aqil menjadi mangsa pertama strok haba apabila meninggal dunia pada 9.27 pagi Selasa semasa sedang mendapatkan rawatan di sebuah klinik.-KOSMO! ONLINE


Soon Huat-Shevon ke separuh akhir BAC
Oleh MUHAMMAD HELMEE RAMLI

28 April 2023, 7:11 pm
KUALA LUMPUR – Beregu campuran profesional negara, Goh Soon Huat-Shevon Lai memastikan tempat ke separuh akhir pada Kejohanan Badminton Asia (BAC) di Dubai, Emiriyah Arab Bersatu (UAE) sebentar tadi.
Pada perlawanan yang berlangsung di Dewan Tertutup Sheikh Rashid Bin Hamdan, Soon Huat-Shevon mara ke pusingan empat terakhir selepas menewaskan beregu Indonesia, Rinov Rivaldy-Pitha Haningtyas Mentari 21-17, 15-21, 21-19.
Keputusan itu menyaksikan mereka memperbaiki pencapaian tahun lalu apabila tersingkir di pusingan kedua selepas tewas kepada Yuki Kaneko-Misaki Matsutomo dari Jepun.
Menanti Soon Huat-Shevon di separuh akhir esok adalah pemenang antara beregu Indonesia, Praveen Jordan-Melati Daeva Oktavianti dan Zheng Si Wei-Huang Ya Qiong dari China.
Untuk rekod, kali terakhir Malaysia muncul juara dalam acara beregu campuran adalah pada 2010 menerusi Chan Peng Soon-Goh Liu Ying yang menewaskan gandingan Korea Selatan, Yeo Yeon Seong-Kim Min Jung 21-17, 20-22, 21-19. – KOSMO! ONLINE


Lelaki maut terkena tembakan ketika memburu, rakan ditangkap polis
Oleh NOR AINNA HAMZAH

28 April 2023, 7:09 pm
JELEBU – Seorang individu ditahan selepas terlibat dalam kejadian seorang lelaki berusia 61 tahun meninggal dunia terkena tembakan ketika memburu dalam kejadian di kawasan hutan berhampiran Muka Sauk, Kuala Klawang, di sini pada 24 April lalu.
Ketua Polis Daerah Jelebu, Deputi Superintenden Maslan Udin berkata, suspek berusia 52 tahun itu telah menyerah diri di Balai Polis Titi lebih kurang pukul 8.30 malam pada 24 April lalu dan memaklumkan dirinya telah tertembak rakannya sendiri semasa memburu di kawasan hutan berkenaan.
Jelas beliau, siasatan polis mendapati suspek bersama mangsa telah masuk ke kawasan hutan tersebut dengan membawa senjata api buatan sendiri bagi memburu.
“Semasa sedang memburu, suspek telah melepaskan tembakan kepada mangsa yang disangkanya seekor kijang. Mangsa telah meninggal dunia di tempat kejadian,” katanya dalam kenyataan hari ini.
Maslan berkata, susulan itu, suspek telah ditangkap dan pihak polis turut merampas selaras senjata api disyaki buatan sendiri serta beberapa butir peluru hidup dan kelongsong peluru.
“Suspek kini dalam tempoh tahanan reman untuk siasatan lanjut. Kes disiasat dibawah Seksyen 302 Kanun Keseksaan dan Seksyen 8 Akta Senjata 1960,” katanya.-KOSMO! ONLINE


Duet ‘live’ Nasib Kita, kenangan terakhir – Joe
Oleh HANISAH SELAMAT

28 April 2023, 7:16 pm
PETALING JAYA – Gitaris, Joe Branko menyifatkan paduan Mael XPDC dan Mus May dalam Konsert Barbarik – Pentas Keras tahun lalu membawakan Nasib Kita secara ‘live’ adalah yang pertama kali direalisasikan sejak lagu tersebut dirakamkan lebih 20 tahun lalu.
Katanya, pelawaan kepada kedua-dua vokalis hebat untuk tampil buat julung kali menyampaikan dendangan daripada album Best of Wings itu nyata menjadi kenangan bermakna.
“Memang saya dan Mus teruja apabila Mael tanpa berfikir panjang terus menerima undangan untuk berduet mendendangkan Nasib Kita yang dirakam lebih dua dekad lalu di Konsert Barbarik – Pentas Keras.
“Secara tidak langsung, penampilan di Zepp Kuala Lumpur pada Disember 2022 menjadi sejarah buat penggemar Allahyarham dan Mus yang menjadi saksi Nasib Kita berkumandang secara langsung.
“Sepanjang latihan serta malam konsert, kami nampak kesungguhannya apabila memberikan komitmen padu hingga meninggalkan impak kepada khalayak,” katanya kepada Kosmo! Online.
Bagi Joe, pemergian Mael atau nama penuhnya Syed Ismail Syed Ibrahim, 55, yang menghembuskan nafas terakhir akibat asma kronik sebagai kehilangan besar kepada industri muzik tempatan.

Menurutnya, walaupun berdepan penyakit semput, arwah tidak menjadikan kekurangan itu sebagai alasan, sebaliknya berjuang untuk terus beraksi.
“Kami dalam aliran yang sama, jadi sedikit sebanyak saya tahu dia mempunyai masalah asma tetapi sepanjang bekerja dengannya untuk konsert tersebut, Mael bersemangat.
“Perkara ini yang wajar dijadikan contoh sebab bukan senang beraksi dalam kondisi kesihatan tidak menentu. Tetapi saya yakin dia melakukan persediaan rapi dari segi mental dan fizikal sebelum menghadapi konsert besar,” katanya.
Allahyarham Mael menghembuskan nafas terakhir akibat masalah asma kronik di Hospital Muar, Johor sekitar pukul 9 malam.
Jenazah selamat dikebumikan di Tanah Perkuburan Islam Bakri, Batu 6, Muar pada pukul 10.55 pagi tadi.
Lebih 200 orang yang terdiri daripada keluarga, sahabat dan rakan seperjuangan dalam industri hadir memberikan penghormatan terakhir. – KOSMO! ONLINE


Lelaki dipenjara terima suntikan palsu vaksin Covid-19
Oleh KOSMO!

28 April 2023, 8:00 pm
SINGAPURA – Seorang lelaki warga Australia dijatuhi hukuman penjara selepas membayar seorang doktor di Singapura untuk mendapatkan suntikan saline (garam) supaya disahkan menerima status vaksinasi lengkap Covid-19, lapor laman berita Mothership hari ini.
David Christopher Newton, 44, ditahan ada 21 Januari 2022 selepas Kementerian Kesihatan mendapati seorang pengamal perubatan, Jipson Quah melakukan perkara serupa kepada 17 individu lain.
Pada 27 April lalu, Newton mengaku bersalah bersubahat dengan Quah dan pembantunya, Chua Cheng Soon Thomas untuk menipu Lembaga Promosi Kesihatan (HPB) bahawa dia telah menerima vaksin lengkap Covid-19.
Selepas mengaku bersalah atas satu lagi pertuduhan melibatkan isterinya, Newton dijatuhi hukuman penjara 16 minggu.
Newton dikatakan telah meminta Thomas untuk datang ke rumahnya pada 26 Disember 2021 dan mengadakan perbincangan mengenai vaksin Covid-19.
Dua hari selepas itu, Thompson meminta Quah mengatur agar suntikan palsu itu diberikan di sebuah kliniknya di Woodlands. Setelah bersetuju dengan bayaran SGD$6000 (RM20,044), Newton menyerahkan deposit SGS$2,000 (RM6,681) kepada Chua.

Pada 29 Disember, Newton, isteri dan anak perempuannya dibawa Thompson ke kliniknya untuk disuntik. Isteri Newton ditipu bahawa mereka akan menerima vaksin Sinopharm.
Quah merekodkan bahawa Newton dan isterinya menerima dos pertama vaksin Sinopharm. Kakitangannya kemudian menghantar rekod vaksinasi mereka ke Pejabat Pendaftaran Imunisasi Kebangsaan (NIR) yang diselenggarakan oleh HPB.
Hakim Daerah Soh Tze Bian menyatakan bahawa Newton mementingkan diri dengan mengambil kesempatan walaupun tidak divaksinasi dan tidak ragu-ragu melanggar peraturan Singapura untuk membendung kecemasan kesihatan awam. – Agensi


PM santuni pengunjung Himpunan Madani
Oleh NORLIDA AKMAR IDROS

28 April 2023, 7:19 pm
ALOR SETAR – Perdana Menteri, Datuk Seri Anwar Ibrahim meluangkan masa kira-kira 15 minit menyantuni lebih 3,000 pengunjung yang hadir pada Himpunan Madani di Dataran Stargate, di sini pada petang ini.
Anwar dengan diiringi Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub serta Menteri Dalam Negeri, Datuk Seri Saifuddin Nasution tiba di himpunan tersebut kira-kira pukul 5.30 petang tadi.
Perdana Menteri sempat beramah mesra dan bergambar dengan sebahagian pengunjung yang hadir.
Anwar dan Timbalan Perdana Menteri, Datuk Seri Dr. Ahmad Zahid Hamidi bersama pimpinan peringkat nasional dan negeri dijadualkan menyampaikan pidato di himpunan berkenaan pada sebelah malam
Selain itu, dua artis terkemuka negara iaitu Datuk Seri Siti Nurhaliza dan Datuk Amy Search juga akan membuat persembahan pada himpunan itu, malam ini.
Himpunan tersebut yang berlangsung dari pukul 3 petang tadi hingga 11.30 malam ini dijangka dihadiri lebih 10,000 pengunjung. – KOSMO! ONLINE


31 pemilik kenderaan guna lorong kecemasan dipanggil
Oleh DIYANATUL ATIQAH ZAKARYA

28 April 2023, 7:23 pm
MELAKA – Jabatan Pengangkutan Jalan (JPJ) negeri akan memanggil 31 pemilik kenderaan yang dilaporkan oleh orang awam telah memandu di lorong kecemasan sepanjang 10 hari Op Hari Raya Aidilfitri (HRA) 2023.
Pengarah JPJ Melaka, Muhammad Firdaus Sharif berkata, secara keseluruhan sebanyak 80 laporan atau aduan telah direkodkan menerusi saluran [email protected] sejak 18 April sehingga semalam.
Katanya daripada jumlah tersebut, dua kesalahan dengan aduan paling tinggi adalah menggunakan lorong kecemasan iaitu sebanyak 31 kes dan memotong barisan atau memotong di sebelah kiri 39 kes.
“Sepanjang Op HRA 2023, kita telah menerima maklumat daripada pengguna jalan raya berkenaan 31 buah kenderaan yang masih berdegil menggunakan lorong kecemasan.
“Kita akan panggil kesemua pemilik kenderaan ini ke pejabat untuk mendapatkan keterangan mereka sebelum sebarang saman atau tindakan mahkamah dikenakan,” katanya ketika dihubungi Kosmo! di sini, hari ini.
Tambahnya, surat perintah hadir ke pejabat JPJ telahpun dikeluarkan dan tindakan saman akan dibuat bagi mereka yang ingkar dengan notis tersebut.

Mengulas lanjut beliau berkata, dalam tempoh sama, JPJ negeri telah memeriksa sebanyak 6,702 buah kenderaan dan 1,136 daripadanya telah diambil tindakan bagi pelbagai kesalahan.
“Sebanyak 1,071 merupakan kenderaan persendirian, manakala kenderaan barangan (56) dan sembilan perkhidmatan awam.
“Antara kesalahan dilakukan mereka adalah tidak pakai tali pinggang keledar (62), gagal mematuhi peraturan lampu isyarat (45), lebih muatan (25), menggunakan telefon bimbit ketika memandu (7) dan memotong barisan (4),” ujarnya.
Muhammad Firdaus berkata, sebanyak 26 buah kenderaan turut disita bagi kesalahan tiada lesen memandu, cukai jalan tamat tempoh atau tiada cukai jalan dan tiada perlindungan insuran.-KOSMO! ONLINE


Sufian Suhaimi tayang ‘sayang’, kekasih baharunya
Oleh NUR AL-FAIRUZA SYARFA NOR SAIDI

28 April 2023, 7:28 pm
KUALA LUMPUR – “Nama panggilan dia sayang.”
Demikian pengakuan penyanyi Sufian Suhaimi tentang identiti si cantik berkebaya merah yang hadir sedondon di sisi ketika menghadiri majlis akad nikah rakan selebriti, Aiman Tino di ibu negara semalam.
Sufian yang segak menggayakan baju Melayu nada sama menjelaskan, masih dalam fasa mengenal hati budi bersama wanita berusia 23 tahun itu.
Penyanyi itu juga selesa memilih untuk tidak mendedahkan identiti wanita berkulit putih itu walaupun sering keluar bersama.
“Saya kenal dia daripada kawan pada tahun lalu. Dia merupakan seorang pelajar yang berumur 23 tahun.
“Sekarang kami masih dalam fasa berkenalan. Keluarga masing-masing juga sudah mengetahui perhubungan kami cuma belum berjumpa lagi.

“Saya memang tidak merahsiakan pun cuma enggan bercerita kepada umum dengan siapa saya berkenalan,” katanya kepada Kosmo! Online ketika ditemui usai majlis akad nikah penyanyi Aiman Tino di The Astana, Bamboo Hills, Kuala Lumpur, semalam.
Biarpun sudah bersedia untuk menamatkan zaman bujang, penyanyi yang popular dengan lagu Di Matamu itu masih tiada perancangan untuk berkahwin dalam masa terdekat.
“Sebenarnya kami tiada target untuk menamatkan zaman bujang tetapi apa yang boleh dikatakan saya memang sudah bersedia.
“Sudah semestinya kami ada berbual soal destinasi hubungan ini sebab masing-masing tidak mahu membuang masa.
“Fasa perkenalan kami pun sememangnya bertujuan untuk mendirikan rumah tangga cuma masih tiada perancangan,” ujar penyanyi berusia 31 tahun itu.
Tambah Sufian lagi, keputusan untuk tidak mendedahkan identiti ‘sayang’ dibuat bukan disebabkan  kegagalan episod cinta lampau tetapi lebib demi menjaga privasi kekasihnya itu.
“Bukan saya serik dengan pengalaman lalu sehingga tidak mendedahkan mengenai ‘si dia’, tetapi saya ingin menghormati kehidupan masing-masing.
“Dia juga tidak selesa kalau ramai yang mengenali dirinya dan menjadi tumpuan umum,” tuturnya.
Sebelum ini, Sufian mendedahkan bahawa dia sedang mengenali hati budi seseorang yang bukan dalam kalangan selebriti. – KOSMO! ONLINE


Lagu ‘Balik Kampung’ Sudirman sebenarnya bukan lagu raya
Oleh KOSMO

28 April 2023, 7:16 pm
PETALING JAYA – Di sebalik populariti lagu Balik Kampung nyanyian asal Allahyarham Sudirman Arshad yang sering dimainkan ketika menjelangnya hari raya Aidilfitri sebenarnya bukanlah lagu untuk sambutan hari raya.
Menurut portal hiburan Boom, lagu yang dicipta pada 1984 oleh S. Atan pada asalnya dihasilkan adalah untuk menggambarkan keseronokan pemuda-pemudi atau mahasiswa yang berada di kota pulang ke kampung untuk mengundi.
“Lagu ini saya cipta sempena kempen pilihan raya bagi menggambarkan perasaan anak muda dapat bercuti dan pulang ke kampung untuk menunaikan tanggungjawab mereka sebagai rakyat Malaysia.
“Bagi menambahkan jiwa dan rasa, lagu ini disuntik dengan elemen sama seperti yang selalu kita rasai sewaktu balik berhari raya di desa tercinta.
“Sejujurnya, saya tak sangka lagu ini akan jadi ‘evergreen‘ (malar segar) hingga ke hari ini sebaik tibanya musim perayaan,” ujarnya.
Sebagai rekod, selain Balik Kampung, S. Atan yang aktif sebagai penerbit dan komposer sejak awal 1970-an sudah mencipta lebih 50 lagu raya dan hampir kebanyakannya kekal hit hingga ke hari ini.

Rata-rata orang ramai yang baru mengetahui hal tersebut ternyata teruja dan menganggap lagu tersebut merupakan antara lagu terbaik dan lagu wajib dengar ketika tibanya musim perayaan.
“Aku baru tahu, patut la dalam rangkap lagu ini tidak ada perkataan raya walau satu kali pun,” ujar Zaibidi.
“Mati-mati ingat lagu ni lagu raya, tapi macam kena sahaja dengan sambutan raya,” jelas Cikgu Ajis. – KOSMO! ONLINE.


Tangguh perjalanan ke Sudan – Zambry
Oleh MOHD. HUSNI MOHD. NOOR

28 April 2023, 6:13 pm
SEPANG – Rakyat Malaysia yang mempunyai perancangan untuk melawat Sudan diminta menangguhkan lawatan ke negara itu sehingga situasi konflik kembali pulih.
Menteri Luar, Datuk Seri Dr. Zambry Abdul Kadir berkata, beliau turut meminta rakyat negara ini menyalurkan maklumat kepada Wisma Putra sekiranya ada ahli keluarga yang masih berada di Sudan.
“Kita ingin nasihatkan rakyat Malaysia yang ingin atau ada perancangan melawat Sudan, hendaklah tangguh perjalanan sehingga keadaan kembali pulih,” katanya pada sidang akhbar selepas menyambut ketibaan 30 rakyat Malaysia di Sudan, hari ini.
Terdahulu, 30 rakyat Malaysia di Sudan selamat tiba di Lapangan Terbang Antarabangsa Kuala Lumpur (KLIA) menerusi penerbangan Saudi Airlines, SV834 dari Jeddah, Arab Saudi.
Zambry berkata, bagi rakyat Malaysia yang berkemungkinan masih ada di Sudan, Wisma Putra akan memantau perkembangan dan berusaha membawa mereka keluar dengan selamat.
“Itu komitmen kita, jika masih ada lagi rakyat kita di sana, namun setakat ini hanya 30 orang yang mendaftar untuk di bawa pulang dua rakyat kita di sana yang berkhidmat dengan Pertubuhan Bangsa-bangsa Bersatu (PBB) di sana,” katanya. – KOSMO! ONLINE


PRG tambah kepentingan dalam saham Furniweb
Oleh KOSMO!

28 April 2023, 5:38 pm
PETALING JAYA – PRG Holdings Berhad (PRG) telah melaksanakan penyusunan semula  secara dalaman melalui pemindahan 50 unit  kondominium Picasso Residence ke dalam kepentingan 50.45 peratus yang dimiliki oleh Furniweb Holdings Limited (Furniweb).
Pemindahan itu akan melibatkan RM61.98 million melalui kombinasi tunai dan saham Furniweb.
Eksesais tersebut akan menyaksikan saham PRG dalam Furniweb bertambah kepada 67.97 peratus dan dalam masa yang sama mengembang kepada portfolio perniagaan pelaburan hartanah.
Menurut kenyataan PRG yang dikeluarkan, pemindahan unit kondominium ke dalam Furniweb adalah sebahagian daripada strategi korporat yang dilaksanakan oleh Kumpulan untuk menambah kepentingan dalam syarikat berkenaan.
“Kami yakin, usaha ini akan membawa pendapatan baharu kepada Furniweb dan Kumpulan PRG secara keseluruhannya.
“Melalui perniagaan daripada sektor perkilangan dan perniagaan tenaga boleh baharu dalam Furniweb serta tambahan perniagaan daripada bidang hartanah, kami berkeyakinan ini akan mengukuhkan lagi asas perniagaan dan seterusnya memberi pendapatan positif kepada pemegang taruh,” jelasnya. -KOSMO!ONLINE


Peluk Islam selepas mengadu solat Aidilfitri terlalu bising
Oleh KOSMO!

28 April 2023, 7:00 pm
MELBOURNE – Seorang warga emas Australia yang pergi ke masjid untuk mengadu tentang solat sunat Hari Raya Aidilfitri terlalu bising akhirnya memeluk Islam di masjid sama Sabtu lalu, lapor portal berita Doha News hari ini.
Insiden menyentuh hati dirakam menerusi video itu menunjukkan lelaki tersebut mengisytiharkan agama baharunya dalam bahasa Inggeris dan Arab sebelum menangis.
Haj Hussin Goss iaitu seorang pendakwah aktif di Australia, berkongsi klip video itu dalam akaun Facebooknya dan menulis: “Selamat datang saudara kita yang masuk Islam pada hari raya ini. Saudara ini datang mengadu bunyi bising pagi ini (Sabtu) pada hari raya dan pulang sebagai seorang muslim. Allah Maha Besar.”
Hussin berkata, lelaki bernama Brian yang tinggal di rumah penjagaan warga emas dekat Masjid Gold Coast datang mengadu kepadanya tentang bunyi kuat solat sunat hari raya yang kedengaran menerusi pembesar suara.
Beliau kemudian duduk bersama Brian selama 10 hingga 15 minit dan bercakap dengannya.
Selepas pertemuannya dengan pendakwah itu, warga emas tersebut kemudian membuat keputusan sukarela untuk menganut agama Islam.

Klip itu kemudiannya menunjukkan Hussin mengucapkan dua kalimah Syahadah dan Brian mengulanginya. – Agensi


Suspek pembunuh bersiri wanita tidak dibenar ikat jamin
Oleh KOSMO!

28 April 2023, 6:00 pm
BANGKOK – Mahkamah Jenayah Thailand tidak membenarkan suspek pembunuh bersiri wanita, Sararat ‘Am’ Rangsiwuthaporn diikat jamin, lapor portal berita Thaiger semalam.
Jumlah mangsa Sararat telah meningkat daripada lapan kepada 13 orang dengan dua daripada mereka bernasib baik kerana terselamat daripada racun sianida.
Mahkamah Jenayah Thailand  juga mengeluarkan notis penahanan terhadap Sararat selama 12 hari dari 26 April lalu hingga 7 Mei ini.
Dalam tempoh itu, mahkamah akan menyoal seramai 10 saksi dan menyiasat keputusan bedah siasat mangsa terbaharu yang disyaki meninggal dunia akibat diracun wanita berkenaan.
Ikat jamin tidak diberikan bagi menghalang suspek campur tangan dalam proses siasatan atau melarikan diri.
Kelmarin Timbalan Komisioner Polis Diraja Thailand (RTP), Surachate Hakparn mendedahkan kepada media bahawa 13 orang diracun dengan sianida yang menyebabkan 11 daripada mereka meninggal dunia.

Dua daripada mangsa terselamat termasuk seorang wanita bernama Pla yang tinggal di wilayah Kanchana Buri, tengah Thailand.
Seorang lagi mangsa terselamat yang tinggal di wilayah Isaan Khon Kaen, masih dalam siasatan.
Pla mendedahkan dalam satu temu bual bersama media bahawa dia dan Sararat bersahabat  kerana suaminya dan bekas suami suspek pembunuh bersiri tersebut sama-sama pegawai polis.
Suspek dikatakan telah meminjam wang sebanyak 250,000 baht (RM32,702) daripadanya pada September tahun lalu. – Agensi


Berang dihon, pemandu Myvi acu pistol di kepala mekanik
Oleh DIYANATUL ATIQAH ZAKARYA

28 April 2023, 5:46 pm
MELAKA – Seorang pemandu Perodua Myvi dicekup oleh orang ramai selepas mengacukan sepucuk pistol di kepala seorang penunggang motosikal gara-gara tidak berpuas hati dihon mangsa di hadapan Melaka Mall, di sini, hari ini.
Dalam kejadian kira-kira pukul 12.30 tengah malam itu, mangsa berusia 24 tahun yang bekerja sebagai mekanik bagaimanapun berjaya merampas senjata terbabit selepas bergelut dengan suspek berusia 29 tahun.
Ketua Polis Daerah Melaka Tengah, Asisten Komisioner Christopher Patit berkata, pergaduhan berlaku apabila suspek yang menaiki Myvi dikatakan tiba-tiba membuat pusingan U di lampu isyarat di Jalan Lebuh Ayer Keroh menyebabkan mangsa yang menunggang motosikal jenis Yamaha NVX membunyikan hon dan menjerit ‘Hoi!’ kepada suspek.
“Suspek mengarahkan mangsa berhenti di hadapan Melaka Mall dan telah memarahinya menggunakan bahasa yang tidak difahami sebelum mengeluarkan sepucuk pistol dari keretanya.
“Suspek kemudian mencekak belakang leher mangsa serta mengacukan senjata itu di kepala kirinya, namun mangsa telah bergelut dan berjaya merampas senjata berkenaan,”katanya dalam satu kenyataan akhbar dikeluarkan di sini, hari ini.
Tambahnya, suspek kemudian cuba melarikan diri dengan kenderaannya, namun berjaya dicekup oleh mangsa dan orang awam di tempat kejadian.

Ujarnya, semakan lanjut mendapati suspek mempunyai beberapa rekod lampau berkaitan dadah dan sedang menjalani pengawasan (PS) di Balai Polis Bukit Baru sejak 1 November 2021 sehingga 1 November depan atas kesalahan di bawah Seksyen 39B Akta Dadah Berbahaya.
“Hasil soal siasat, suspek mengakui dia telah membeli senjata berupa pistol angin jenama Wingun Patent Super Sport 702 Cal. 6mm BB itu daripada rakannya dan kini pihak polis sedang mengesan individu terbabit untuk siasatan lanjut.
“Dalam tangkapan itu, polis turut merampas enam peluru jenama Wingun 700 dan satu bungkusan lut sinar mengandungi manik plastik warna hijau,” katanya.
Christopher berkata, hasil saringan ujian air kencing suspek bagaimanapun negatif dan kini ditahan reman selama enam hari di bawah Seksyen 506 Kanun Keseksaan dan Seksyen 36 (1)(a)Akta Senjata Api 1960.-KOSMO! ONLINE


Jangan sembunyikan ahli keluarga terpalit najis dadah
Oleh AZMI NORDIN

28 April 2023, 5:37 pm
PETALING JAYA- Agensi Anti Dadah Kebangsaan (AADK) menyeru agar semua pihak untuk tidak mengambil langkah berdiam diri dan menyembunyikan kes penagihan dadah yang berlaku di dalam rumah masing- masing.
Tegas agensi itu, tindakan tersebut akan membahayakan bukan sahaja keluarga, malah memberi kesan kepada kejiranan khususnya dalam aspek kesejahteraan dan keselamatan.
AADK dalam kenyataan hari ini berkata, sehingga Mac 2023, seramai 70,000 orang sedang mengikuti Program Rawatan dan Pemulihan Dalam Komuniti (RPDK) dan Program Rawatan dan Pemulihan Dalam Institusi (RPDI) melalui Model i-Pulih agensi tersebut.
Jelas kenyataan itu, setiap seorang penagih mengakibatkan empat hingga enam ahli keluarga sengsara kesan daripada ketagihan najis dadah.
“Daripada jumlah itu, kira-kira 3.3 juta rakyat di negara ini sengsara akibat aktiviti penagihan dadah.
“Sehubungan itu, ahli keluarga tidak harus berasa malu dan menyembunyikan permasalahan dadah dalam kalangan keluarga. Perkara itu perlu dilaporkan kepada pihak berkuasa untuk tindakan sewajarnya,” katanya dalam kenyataan hari ini.

Terdahulu, Kosmo! melaporkan ramai wanita yang bersuamikan penagih dadah sukar untuk menuntut cerai secara fasakh di mahkamah syariah hanya kerana tiada bukti kukuh mengenai salah laku pasangan mereka.
Situasi itu timbul berikutan ada sesetengah isteri juga enggan dan malu untuk melaporkan kegiatan suami mereka kepada pihak berkuasa.
Tambah AADK, pihaknya turut menawarkan pelbagai perkhidmatan kepada penagih dadah di negara ini supaya mereka kekal pulih daripada penagihan dadah yang dilaksanakan di 28 fasiliti Pusat Pemulihan Penagihan Narkotik (Puspen) seluruh negara.
“Program rawatan dan pemulihan juga dilaksanakan oleh Pegawai AADK di 109 Pejabat AADK Daerah bagi memudahkan akses perkhidmatan rawat pulih kepada masyarakat yang memerlukan,”ujarnya.
Justeru itu, sekiranya mengenali orang yang terpalit dengan najis dadah, AADK sedia membantu dari sudut khidmat nasihat melalui cara tampil ke Pejabat AADK di daerah berdekatan atau hubungi talian Hotline Helo AADK 1-800-22-AADK (2235) atau 019-6262233.-KOSMO! ONLINE


PLUS rangkul anugerah perak strategi pengurusan terbaik
Oleh TUAN NURHIDAYAH TUAN AB.GHANI

28 April 2023, 6:19 pm
PETALING JAYA – PLUS Malaysia Berhad (PLUS) menerima anugerah Perak bagi kategori Strategi Pengurusan Krisis Terbaik pada Anugerah Perhubungan Awam 2023 anjuran Marketing-Interactive (Marketing-Interactive 2023 PR Awards) yang berlangsung di Singapura semalam.
Menerusi pencalonan projek “RFID Rollout Blowout!”, PLUS merupakan antara enam finalis dari
rantau ini termasuklah organisasi dari Amerika Syarikat, Indonesia dan Singapura.
PLUS dalam kenyataan hari ini berkata, pasukan komunikasi korporat telah merangka dan melaksanakan strategi pengurusan krisis bagi menangani isu-isu persepsi awam yang bangkit apabila sistem RFID dilaksanakan di Lebuh Raya Utara-Selatan pada Januari tahun lalu.
“Hasil daripada strategi pengurusan krisis tersebut, isu-isu awam yang berkait rapat dengan
tanggapan serta persepsi terhadap pelaksanaan RFID telah dapat ditangani.
“Kini semakin ramai yang beralih kepada sistem RFID, seiring dengan hasrat Kerajaan melaksanakan sistem Multi-Lane Fast Flow (MLFF) pada masa yang akan datang,” jelasnya. -KOSMO! ONLINE.


Lelaki mengaku tidak bersalah rogol, seks luar tabii anak tiri
Oleh ASLIZA MUSA

28 April 2023, 5:31 pm
IPOH – Seorang pekerja kedai cuci kereta dihadapkan ke Mahkamah Sesyen di sini hari ini atas pertuduhan merogol dan melakukan persetubuhan luar tabii ke atas anak tirinya, Februari lalu.
Tertuduh berusia 26 tahun itu bagaimanapun mengaku tidak bersalah selepas pertuduhan terhadapnya dibacakan jurubahasa dalam bahasa Tamil di hadapan Hakim Ainul Shahrin Mohamad.
Mengikut pertuduhan, lelaki terbabit didakwa merogol seorang kanak-kanak perempuan berusia tujuh tahun di sebuah rumah tidak bernombor dalam daerah Manjung pada Februari 2023. Lelaki itu turut didakwa bagi pertuduhan kedua iaitu melakukan seks luar tabii.
Bagi kesalahan tersebut, tertuduh didakwa mengikut Seksyen 376 (3) Kanun Keseksaan dan Seksyen 377C Kanun Keseksaan.
Pada prosiding di mahkamah sama, lelaki terbabit dan ibu kandung mangsa yang sedang hamil 10 minggu turut mengaku tidak bersalah atas pertuduhan mengikut Seksyen 31(1)(a) Akta Kanak-Kanak 2001 kerana mengabaikan mangsa.
Mengikut kertas pertuduhan yang dibacakan secara berasingan, pasangan suami isteri berkenaan didakwa telah mendedahkan kanak-kanak itu dengan cara yang mungkin menyebabkan dia mengalami kecederaan di bahagian badan pada Januari 2023 di lokasi sama.

Pendakwaan dikendalikan Timbalan Pendakwa Raya, Evangelin Simon Silvaraj manakala tertuduh tidak diwakili peguam. Mahkamah kemudian menetapkan 26 Mei ini untuk sebutan semula kes bagi lantikan peguam dan laporan perubatan penuh mangsa.-KOSMO! ONLINE


Dakwaan jahat di media sosial, MAHB ambil tindakan undang-undang
Oleh KOSMO!

28 April 2023, 6:34 pm
PETALING JAYA – Malaysia Airports Holdings Berhad (MAHB) tidak teragak-agak untuk mengambil tindakan undang-undang terhadap sebarang kenyataan tular yang memburukkan syarikat itu di media sosial ketika ini.
MAHB dalam satu kenyataannya hari ini menjelaskan, tindakan undang-undang itu akan dilakukan selepas ada dakwaan yang menyatakan syarikat berkaitan kerajaan (GLC) itu ada terlibat dengan satu ‘perjanjian’ dengan sebuah syarikat lain.
“Terdapat beberapa dakwaan yang tular ketika ini di media sosial kononnya ada ‘perjanjian’ antara MAHB dan syarikat lain.
“Ingin ditegaskan di sini bahawa sebagai syarikat senaraian awam dan sebuah GLC, MAHB patuh kepada struktur dan proses tadbir urus yang sangat kuat dan mantap.
“MAHB tidak akan mengeluarkan sebarang komen dan tidak akan mengulas mengenai dakwaan yang telah dilemparkan,” jelas kenyataan tersebut hari ini.
Tambah kenyataan itu lagi, setiap dakwaan yang telah tular di media sosial sebelum ini adalah mengelirukan serta palsu dan MAHB tidak teragak-agak untuk mengambil tindakan undang-undang demi menjaga reputasi baik mereka selama ini. – KOSMO! ONLINE.


Mayat pemuda lemas ketika pukat ikan ditemui selepas 20 jam hilang
Oleh TOREK SULONG

28 April 2023, 6:26 pm
BACHOK – Mayat seorang lelaki yang dikhuatiri lemas ketika memukat ikan di pesisir Pantai Telong di sini ditemui selepas hampir 20 jam hilang di perairan pantai itu hari ini.
Mangsa, Mohamad Azwan Mohd. Azman, 28, yang merupakan pemandu kepada seorang penceramah bebas di Machang dihanyutkan arus ombak pada pukul 7 malam semalam.
Timbalan Pengarah Operasi Agensi Penguatkuasaan Maritim Malaysia (APMM) Kelantan, Komander Maritim Khairun Dalilah Baharin berkata, mangsa ditemui kira-kira pukul 3.20 petang oleh anggota APMM yang membuat rondaan pesisir pantai itu.
Menurutnya, mangsa dipercayai lemas dan dihanyutkan ombak sejauh 1.4 kilometer (km) dari lokasi dia memukat ikan.
“Ketika membuat rondaan, anggota APMM melihat sesuatu berwarna hitam terapung pada jarak 10 meter dari pesisir pantai sebelum menarik mangsa ke daratan.
“Pengecaman dan pengesahan telah dibuat oleh adik mangsa, Muhammad Ashraf Mohd.Azman, 24, di lokasi kejadian,” katanya dalam satu kenyataan hari ini.

Khairun Dalilah memberitahu, mayat mangsa diserahkan kepada pihak polis untuk tindakan lanjut sebelum dibawa ke Hospital Raja Perempuan Zainab II, Kota Bharu untuk dibedah siasat.
Kosmo! Online hari ini melaporkan, dalam kejadian kira-kira pukul 7.00 malam itu, Mohamad Azwan dipercayai ditarik arus ombak sebelum dihanyutkan ke tengah laut.
Mangsa dipercayai memukat ikan menggunakan kaedah pukat tarik di pesisir pantai itu bersama dua rakan dan empat orang kanak-kanak. – KOSMO! ONLINE


11 terkorban bot terbalik di Indonesia
Oleh KOSMO!

28 April 2023, 4:53 pm
JAKARTA – Seramai 11 orang lemas di barat Indonesia selepas sebuah bot penumpang membawa berpuluh-puluh orang terbalik, kata seorang pegawai hari ini
Anggota-anggota penyelamat menyelamatkan 62 orang dan menemui mayat yang kebanyakan mereka ialah wanita dan kanak-kanak selepas kemalangan berlaku di luar pantai wilayah Riau tengah hari semalam, kata pegawai agensi mencari dan menyelamat tempatan, Kukuh Widodo dalam satu kenyataan.
“Bot yang terbalik membawa 74 orang. 62 terselamat dalam kemalangan itu, manakala 11 terkorban dan seorang lagi masih dicari,” kata Kukuh
Bot menuju ke bandar Tanjung Pinang di Kepulauan Riau itu terbalik tidak lama selepas meninggalkan Pelabuhan Tembilahan yang terletak 198 kilometer di wilayah jirannya.
“Punca kemalangan masih disiasat,” tambah Kukuh.
Dia memberi amaran bahawa bilangan mangsa hilang boleh meningkat kerana angka sebenar orang yang menaiki bot tersebut, Evelyn Calista 01 tidak dapat disahkan.

Kemalangan marin biasa berlaku di Indonesia yang mempunyai sekitar 17,000 buah pulau berikutan standard keselamatan yang lemah.
Pada 2018, lebih 150 orang mati lemas apabila sebuah feri tenggelam di dalam tasik antara yang paling dalam di dunia di Pulau Sumatera. – AFP


Komitmen GML terhadap pembangunan pekerja diiktiraf ACCA
Oleh KOSMO!

28 April 2023, 5:29 pm
PETALING JAYA – Gemilang Coachwork Sdn. Bhd. (GML), pengeluar terkemuka bas dan koc berkualiti tinggi, melalui anak syarikatnya,  Gemilang International Limited yang disenaraikan di bursa Hong Kong, telah menerima anugerah Emas Majikan Pembangunan Pelatih yang Diluluskan.
Anugerah yang disampaikan oleh Persatuan Akauntan Bertauliah (ACCA) itu telah mengiktiraf komitmen syarikat dalam  pembangunan pekerjanya dengan menyediakan peluang latihan dan pembangunan yang cemerlang untuk kakitangan mereka.
GML diiktiraf atas komitmen cemerlang mereka untuk membangunkan pekerja, menyediakan kemahiran dan pengetahuan yang diperlukan untuk berjaya dalam peranan mereka.
 Pengarah Eksekutifnya, Yik Wai Peng berkata, syarikat percaya bahawa kakitangan  adalah aset yang paling berharga. Sehubungan itu, pihaknya komited untuk menyediakan pekerja kami peluang latihan dan pembangunan yang mereka perlukan untuk menjadi lebih cemerlang.
“Kami  gembira kerana usaha kami telah diiktiraf dengan anugerah ini, katanya dalam kenyataan yang dikeluarkan.
 GML mempunyai rekod prestasi yang kukuh dalam membangunkan pekerjanya kerana menawarkan pelbagai program latihan dan peluang untuk pertumbuhan profesional.

Dedikasi mereka terhadap pembangunan pekerja telah menghasilkan tenaga kerja yang berkemahiran tinggi dan bermotivasi, yang telah membantu memacu kejayaan dan pertumbuhan syarikat.
 “Kami percaya bahawa kemampanan bukan hanya mengenai produk, tetapi juga tentang menjaga pekerja.
 “Dengan mempromosikan amalan mampan dan menggunakan bahan lestari dalam perniagaan kami, kami bukan sahaja mencipta produk yang lebih cekap dan kos efektif untuk pelanggan kami, tetapi juga mewujudkan persekitaran kerja yang lebih mampan,” ujarnya. -KOSMO!ONLINE


Datuk bandar 16 anak kahwin gadis remaja 16 tahun
Oleh KOSMO!

28 April 2023, 5:30 pm
BRASILIA – Seorang datuk bandar di Brazil yang berkahwin dengan naib juara pertandingan ratu cantik berusia 16 tahun sebenarnya telah mempunyai 16 orang anak dan pernah berkahwin sebanyak enam kali, lapor portal berita Daily Star semalam.
Datuk Bandar Araucaria, Hissam Hussein Dehaini yang berusia 65 tahun, dilaporkan mengahwini remaja perempuan, Kauane Rode Camargo bulan lalu.
Camargo merupakan pelajar sekolah menengah dan pada tahun lepas, dia menyertai pertandingan ratu cantik Miss Araucaria dalam kategori remaja serta mendapat tempat kedua. Beberapa laporan menyatakan, gadis itu berusia 16 tahun sehari sebelum perkahwinannya.
Bagaimanapun, datuk bandar berkenaan kemudian meletak jawatan selepas perkawinannya dikritik hebat.
Dehaini berkahwin buat kali pertama pada tahun 1980 iaitu sebelum ibu gadis tersebut dilahirkan.
Portal berita Metropoles  mendedahkan bahawa bekas datuk bandar itu mempunyai 16 orang anak, seorang daripada mereka telah meninggal dunia.

Menurutnya, pada tahun 2000, Dehaini telah dihadapkan kepada Suruhanjaya Siasatan Parlimen (CPI) berkaitan tuduhan pengedaran dadah. Lelaki tersebut mengisytiharkan dirinya tidak mempunyai kaitan dengan mana-mana kumpulan pengedaran dadah kepada CPI.
Dahaini bagaimanapun didakwa bertanggungjawab menyelenggarakan makmal penapisan dadah, melindungi pengedar dan membayar polis untuk melindungi mereka.
Sehari selepas perkahwinannya pada 12 April lalu, ibu Kauane, Marilene Rode, 36, dilaporkan dinaikkan pangkat sebagai Setiausaha Kebudayaan Araucaria. – Agensi


Nelayan jumpa ’emas terapung’ bernilai hampir RM400,000
Oleh KOSMO!

28 April 2023, 5:08 pm
BANGKOK – Seorang nelayan bertuah secara tidak sengaja menemui muntah ikan paus seberat 3 kilogram semasa bersiar-siar di sebuah pantai di Rayong, timur Thailand, lapor portal berita Thaiger semalam.
Jika terbukti tulen, dia boleh menjual muntah paus yang juga diberi jolokan ’emas terapung’ itu pada harga tiga juta baht (RM392,428).
Muntah paus atau ambergris ialah bahan berharga yang dihasilkan dalam sistem pencernaan beberapa spesies paus termasuk paus sperma.
‘Emas terapung’ itu mungkin berbau seperti najis apabila ikan paus memuntahkannya tetapi dilaporkan menghasilkan bau unik dan menyenangkan apabila terdampar di pantai serta menjadi kering di bawah sinar matahari.
Bahan itu digunakan dalam pembuatan minyak wangi yang mahal dan dijual dengan harga tinggi.
Nelayan yang menemui muntah itu, Chuwit Senanoi, 36, dari Rayong sedang mencari udang dan ketam di pantai mukim Pak Nam Prasae, daerah Klaeng apabila dia terjumpa ’emas terapung’ itu Ahad lalu.

Chuwit berkata, dia sedang berjalan di pantai apabila menemui lima ketul muntah ikan paus itu bertaburan di atas pasir dekat memorial kapal HTMS Prasae.
Nelayan itu berkata, dia mengenali muntah paus kerana pernah melihatnya dalam berita sebelum ini.
Bagaimanapun, dia sedang menunggu pakar-pakar untuk mengesahkan sama ada muntah tersebut asli.
Sebaik sahaja menerima sijil yang membuktikannya muntah ikan paus, dia akan segera menjualnya, kata Chuwit.
Jika diklasifikasikan sebagai Gred A, harganya boleh mencecah satu juta baht (RM130,809) untuk satu kilogram. – Agensi


Mangsa buli jalan raya di PD diminta tampil
Oleh NOR SHAFAWATI YUP

28 April 2023, 4:46 pm
PORT DICKSON – Polis meminta mangsa buli jalan raya supaya tampil membuat laporan selepas video yang menunjukkan sebuah kereta berwarna putih menghalang sebuah kenderaan lain di Kilometer 20.9 dari Telok Kemang, di sini menghala ke Seremban tular di media sosial.
Timbalan Ketua Polis Daerah Port Dickson, Deputi Superitendan Muhamad Mustafah Hussin berkata, hari ini telah tular sebuah video berdurasi 10 saat tersebut memaparkan aksi buli jalanan melalui aplikasi Facebook oleh pemilik akaun ‘azamaziz’ .
“Siasatan awal berdasarkan video tersebut, kejadian berlaku antara pukul 11 pagi hingga 12 tengah hari semalam.
“Kejadian dipercayai berlaku di Kilometer 20.9 dari Telok Kemang menghala ke Seremban di bawah daerah Port Dickson,” katanya dalam kenyataan di sini hari ini.
Menurut Muhamad Mustafah, sehubungan itu, pihak polis memohon kepada pemilik akaun Facebook, pemandu dan penumpang kedua-dua buah kenderaan yang terlibat dengan kejadian tersebut termasuk saksi yang melihat kejadian supaya hadir ke Balai Polis Trafik Port Dickson bagi membantu siasatan.
“Pihak polis akan menjalankan siasatan dari semua sudut bagi mengenal pasti motif kejadian yang berlaku.

“Pihak polis juga meminta orang awam supaya tidak mengeluarkan spekulasi sendiri terhadap kejadian berkenaan,” katanya.
Beliau berkata, sebarang maklumat boleh berhubung dengan Pegawai Penyiasat Inspekyor SyakinahAhmad di talian 06-6472222. – KOSMO! ONLINE


Innov8tif Holdings kini kuasai pasaran sehingga 70 peratus
Oleh KOSMO!

28 April 2023, 5:12 pm
PETALING JAYA – Innov8tif Holdings Sdn. Bhd.  (Innov8tif Holdings) telah mengukuhkan kedudukannya sebagai penyedia penyelesaian jaminan ID digital terbesar di negara ini dengan penguasaan pasaran sehingga 70 peratus.
Ini dilaksanakan melalui inisiatif anak syarikatnya,  Innov8tif Solutions Sdn. Bhd.  (Innov8tif Solutions) dan juga pemilikan terbaharu yang dilaksanakan untuk mengukuhkan pasaran Innov8tif Group, mengembangkan asas pelanggan dan juga meluaskan tawaran penyelesaian digital ID.
 Selain itu, Innov8tif Solutions telah bekerjasama dengan rakan teknologinya, Skyelimit Sdn. Bhd. (Skyelimit) untuk menyediakan perkhidmatan elektronik kenal perniagaan anda (e-KYB) yang mana ia berpotensi untuk menjadi penyedia perkhidmatan kepada Suruhanjaya Syarikat Malaysia.

Ketua Pegawai Eksekutif Innov8tif Holdings, George Lee berkata, permintaan terhadap penyelesaian digital ID di negara terus berkembang dan Kumpulan adalah yang terbesar menyediakan penyelesaian dalam bidang tersebut kini berada dalam kedudukan yang baik untuk menguasai peluang dalam pasaran ini.
“Pemilikan Xendity dan kerjasama kami dengan Skyelimit menunjukkan komitmen kami menyediakan penyelesaian ID digital yang dapat memenuhi keperluan pelanggan dan menyokong negara ke arah digitalisasi pada masa depan.
“Misi kami adalah untuk menyediakan penyelesaian digital kelas terbaik kepada pelanggan dan melalui kerjasama ini serta sokongan daripada rakan strategik kami, Hong Seng Consolidated Berhad (Hong Seng) yang memiliki 51 peratus dalamInnov8tif Holdings, maka faktor tersebut akan merealisasikan misi tersebut.

“Melalui sokongan kewangan daripada Hong Seng dan keupayaan untuk menguasai pasaran modal, ia akan membantu mempercepatkan lagi misi Kumpulan,” katanya dalam kenyataan yang dikeluarkan di sini. -KOSMO!ONLINE


Lelaki maut dirempuh trak pikap
Oleh IVAN AMIRUL

28 April 2023, 4:49 pm
PUTATAN – Seorang lelaki maut selepas kereta Perodua Alza dinaiki bersama lima individu lain terbabit dalam kemalangan melibatkan dua kenderaan di Jalan Papar-Kota Kinabalu berhampiran sebuah pasar raya awal pagi tadi.
Dalam kejadian sekitar pukul 2 pagi itu, pemandu Perodua Alza berusia 19 tahun, dua penumpang masing-masing berumur 20 tahun parah selain dua lagi penumpang berusia 20 dan 21 tahun mengalami kecederaan ringan.
Ketua Polis Daerah Penampang, Deputi Superintendan Mohd Haris Ibrahim berkata, pihaknya menerima maklumat berkaitan kemalangan jalan raya membabitkan dua kenderaan iaitu Toyota Hilux dan Perodua Alza pada pukul 2.35 pagi.
“Siasatan awal mendapati Toyota Hilux dipandu seorang lelaki berusia 32 tahun yang datang dari arah Papar Ke Kota Kinabalu dipercayai melanggar belakang Perodua Alza yang datang dari arah sama.
“Susulan itu, Perodua Alza terbabas di kiri jalan. Semua mangsa dihantar ke Hospital Queen Elizabeth (HQE) untuk mendapatkan rawatan lanjut.
“Bagaimanapun, pegawai perubatan mengesahkan salah seorang penumpang Perodua Alza telah meninggal dunia ketika menerima rawatan,” katanya hari ini.

Mohd Haris berkata, pemeriksaan turut mendapati Perodua Alza mengalami kerosakan di bahagian belakang manakala Toyota Hilux mengalami kerosakan di bahagian hadapan.
“Siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987,” katanya.


[VIDEO]’Juadah raya kemudian, saya nak sambut mereka dahulu’
Oleh MOHD. HUSNI MOHD. NOOR

28 April 2023, 4:43 pm
SEPANG – “Saya belum fikir nak sedia apa-apa juadah raya untuk anak, hanya fikir nak sambut dia sahaja dahulu,” kata Samsiah Misron, 64.
Samsiah adalah ibu kepada salah seorang kakitangan Kedutaan Besar Malaysia di Sudan iaitu Amirul Husni Sahar, 38, yang berjaya di bawa keluar dari Sudan, semalam.
Amirul Husni yang juga Setiausaha 1 Kedutaan Besar Malaysia di Sudan selamat tiba di Lapangan Terbang Antarabangsa Kuala Lumpur (KLIA), menerusi penerbangan Saudi Airlines, SV834 kira-kira pukul 4 petang tadi.
Samsiah bersama suami, Sahar Misron, 64, berada di KLIA sejak pukul 2.30 petang tadi bagi menyambut anak, menantu dan dua cucunya itu.
Menurutnya, dia berasa bersyukur kerana anaknya sekeluarga berjaya di bawa keluar dari negara konflik itu
“Apabila saya dapat tahu anak saya berjaya dikeluarkan semalam, saya terus batalkan semua kunjungan rumah terbuka dan tidak sabar menunggu ketibaannya.

“Kali terakhir kami bertemu pada 2019 ketika dia (Amirul Husni) bertugas di Riyadh,” katanya.
Ujarnya, anaknya mula ditugaskan di Sudan sejak Januari lalu dan berada di sana bersama isteri serta dua anak.
Samsiah berkata, dia dimaklumkan menantunya kini sarat mengandung dan ia sekali gus menimbulkan kegusaran buatnya sekeluarga.
“Kami bertambah gusar selepas dimaklumkan, anak saya bersama rakyat Malaysia lain terpaksa menempuh perjalanan lebih 30 jam dari Sudan ke Jeddah membabitkan lebih 1,000 kilometer,” katanya.
Terdahulu, seramai 30 rakyat Malaysia selamat tiba di KLIA dan mereka disambut Menteri Luar Negeri, Datui Seri Dr. Zambry Abdul Kadir. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Nilai transaksi pelancong China di Malaysia naik dua kali ganda
Oleh KOSMO!

28 April 2023, 5:21 pm
PETALING JAYA – Alipay, platform digital utama untuk pembayaran dan perkhidmatan digital lain melaporkan, nilai transaksi yang dilakukan oleh pelancong China di Malaysia telah meningkatkan dua kali ganda dalam tempoh suku pertama tahun ini.
Kenyataan Alipay yang dikeluarkan hari ini menyatakan, pertumbuhan yang baik berbanding tahun lepas disebabkan pembukaan sempadan negara tersebut yang membolehkan rakyatnya melancong ke luar negara.
Kadar purata harian transaksi meningkat sebanyak 70 peratus ekoran pembelian yang dilakukan di kedai gaya hidup dan juga jenama runcit serta pembelian di pusat beli-belah di Metrojaya, Parkson dan juga Padini.
“Kekerapan yang banyak dilakukan di kedai serbaneka dan juga kedai menjual barangan runcit seperti di 7-Eleven, Lotus, MyNEWS, FamilyMart dan lain-lain
“Lokasi popular mereka banyak melakukan transaksi pembelian pula adalah di Kuala Lumpur, Johor Bahru dan Pulau Pinang,”  jelasnya.
Mengulas mengenai perkembangan tersebut, Pengurus Besar Perkhidmatan Pedagang Offline Alipay, Dr Cherry Huang berkata, transaksi menggunakan Alipay di Malaysia telah tumbuh dengan stabil dan kami akan bekerjasama rapat dengan pedagang tempatan untuk meningkat lagi perkhidmatan dan tawaran kepada pelancong China.

“Pelancong dari China kini boleh menikmati dengan mudah promosi dan jualan hebat yang ditawarkan kepada mereka melalui aplikasi Alipay selain mendapat manfaat dan ganjaran serta pengalaman melancong yang mudah,: jelasnya.
Pelancong dari China ke Malaysia dijangka bertambah kepada lima juta orang pada tahun ini berbanding 3.1 juta orang tahun 2019. -KOSMO!ONLINE


Suaram diminta meneliti dahulu setiap kritikan – PM
Oleh MUHAMMAD NAJIEB AHMAD FUAD

28 April 2023, 4:40 pm
SUNGAI BULOH – Perdana Menteri, Datuk Seri Anwar Ibrahim menggesa kumpulan hak asasi manusia Suara Rakyat Malaysia (Suaram) supaya lebih objektif dalam mengkritik kerajaan berhubung kepesatan reformasi di negara ini.
Bagi meneruskan agenda reformasi, Anwar berkata adalah penting bagi kerajaan untuk memberi perhatian dan mengelak daripada membuat sebarang kesilapan politik.
Jelasnya, kerajaan kini begitu komited dalam isu berhubung hak asasi manusia, antara pendekatan yang dibawa oleh kerajaan ialah menghapuskan hukuman mati mandatori di negara ini.
“Kami (kerajaan) komited dalam isu hak asasi manusia. Kami telah melakukan langkah-langkah dan setiap perundangan yang kami lihat…tetapi anda perlu memberi masa (untuk kami melakukan reformasi).
“Saya nasihatkan Suaram supaya lebih menyokong atau patut saya katakan perlu ada objektif dalam kritikan mereka.
“Kami berurusan dengan rakyat. Kita telah melihat kesilapan dengan (cubaan ratifikasi) Icerd (Konvensyen Antarabangsa Mengenai Penghapusan Segala Bentuk Diskriminasi Kaum),” katanya kepada pemberita selepas menunaikan solat Jumaat di Masjid Jaminul Ehsan, Kampung Kubu Gajah, di sini hari ini.

Terdahulu, media melaporkan, Suaram mengkritik Anwar akan menjadi Perdana Menteri ‘paling teruk’ jika gagal menunaikan janji reformasi yang telah dibuat Pakatan Harapan (PH) selama ini.
Dengan menyifatkan kerajaan lambat dalam memperkenalkan dasar berkaitan melindungi hak asasi manusia, Pengarah Eksekutif Suaram, Sevan Doraisamy mempersoalkan tekad politik kerajaan untuk mengubah undang-undang zalim dan kuno di negara ini. – KOSMO! ONLINE


Tiada taburan hujan di Kelantan, Terengganu dan Perlis
Oleh KOSMO!

28 April 2023, 3:32 pm
PETALING JAYA – Sebanyak empat negeri dijangka tidak menerima taburan hujan sehingga pukul 5 petang ini.
Menurut Jabatan Meteorologi (MetMalaysia), negeri terbabit adalah Terengganu, Kelantan, Melaka dan Perlis.
Katanya, ribut petir dijangka di negeri Perak (Larut, Matang Dan Selama, Hulu Perak, Kuala Kangsar, Kinta, Perak Tengah, Kampar, Hilir Perak, Batang Padang dan Muallim) manakala Pahang (Tanah Tinggi Cameron, Raub, Jerantut, Bentong, Temerloh, Maran, Kuantan, Bera, Pekan dan Rompin).
Seterusnya, hujan lebat dijangka landa seluruh kawasan negeri Selangor, Wilayah Persekutuan Kuala Lumpur, Wilayah Persekutuan Putrajaya dan Johor.
Sehubungan itu, bagi Negeri Sembilan (Jelebu, Seremban, Port Dickson, Kuala Pilah, Rembau dan Jempol).
Bagi Sarawak pula, angin kencang dijangka berlaku sekitar Serian, Samarahan (Simunjan), Sri Aman, Betong, Sarikei, Sibu, Mukah, Kapit (Song dan Kapit), Bintulu dan Miri (Subis) manakala Sabah di Pantai Barat (Tuaran, Ranau dan Kota Belud), Tawau (Lahad Datu), Sandakan (Telupid dan Beluran) dan Kudat (Kota Marudu). – KOSMO! ONLINE.


[VIDEO] Toretto tebar roti canai pula
Oleh NURUL IRDINA SUMALI

28 April 2023, 3:49 pm
PETALING JAYA – Seorang penebar roti canai memiliki wajah seakan Dominic Toretto atau Vin Diesel dalam filem Fast and Furious menarik perhatian orang ramai.
Menerusi video yang dikongsikan seorang pengguna Twitter, memaparkan lelaki berkenaan yang bekerja sebagai penebar roti canai di sebuah restoran.
Lebih menarik, wajah lelaki tersebut dikatakan seiras seperti bintang filem, Vin Diesel, menyebabkan ramai yang terhibur.
“Ramai keluarga dia (Dominic) ‘stay’ (duduk) di Malaysia sekarang,” seloroh pengguna Twitter itu.
Menjengah ke ruangan komen, rata-rata bersetuju dan terhibur dengan pendapat lelaki berkenaan.
“Serba boleh dia ini. Meniaga kunafa pun dia, tebar roti canai pun dia,” kata Ummie.

“Dah bersara daripada berlumba lah tu,” ujar Amsyaf.
Sebelum ini, tular seorang lelaki penjual kunafa mirip pelakon Dominic Toretto di media sosial.
Video tersebut menjadi tular di aplikasi Twitter dengan tontonan sebanyak 128,000, 1,810 tanda suka dan 880 ulang ciap. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pesara kerajaan lesap RM435,100 ditipu skim pelaburan emas
Oleh CHERINE JON

28 April 2023, 3:23 pm
MUKAH – Seorang pesara kerajaan kerugian sebanyak RM435,100 akibat ditipu skim pelaburan emas secara dalam talian.
Ketua Polis Daerah Mukah Deputi Superintendan Muhamad Rizal Alias berkata, lelaki berusia 68 tahun itu membuat laporan polis petang semalam, selepas menyedari dirinya ditipu.
Beliau berkata segalanya berlaku apabila seorang lelaki yang tidak dikenali dan memperkenalkan diri sebagai Eric Yee telah memasukkan nombor telefonnya ke dalam satu kumpulan WhatsApp IG Global pada 8 Februari lalu.
Katanya Eric telah mempelawa mangsa untuk melabur dalam saham IG Global secara dalam talian iaitu pelaburan emas dan USD.
Beliau menambah suspek kemudian menghantar satu dokumen PDF mengenai pelaburan sehingga menyebabkan mangsa tertarik dengan pelaburan tersebut.
“Mangsa diarahkan membuat pelaburan dengan melakukan 15 transaksi pemindahan wang berjumlah RM435,100 melalui pautan https://user.igglobal antara dari 16 Mac hingga 13 April ke enam akaun bank berbeza.

“Pada 22 April lalu, mangsa telah dihubungi oleh salah seorang ahli kumpulan WhatsApp dan menyatakan bahawa wang keuntungan tidak dapat dikeluarkan melalui pautan tersebut.
“Susulan itu, mangsa cuba memindahkan wang berjumlah RM2,225 dari pautan yang sama ke akaun miliknya namun tidak berjaya dan mangsa menyedari telah ditipu apabila mendapati nombor telefonnya telah disekat dalam kumpulan WhatsApp IG Global,” katanya dalam kenyataan, hari ini. – KOSMO! ONLINE


‘Hajat tak kesampaian, Mael nak turun KL, persediaan konsert, jumpa kawan’
Oleh HANISAH SELAMAT

28 April 2023, 3:28 pm
PETALING JAYA – Pengurus XPDC, Mohd. Yazid Selamat memaklumkan Allahyarham Mael merancang ‘turun’ ke Kuala Lumpur minggu depan bagi menjalani latihan konsert.
Kata bekas anggota band Tragedy itu, Allahyarham bersama ahli kumpulannya dijadualkan tampil dalam Konsert SoundValley Festival 2023 di Maeps, Serdang pada 6 Mei ini.
Malah menurut Yazid, 60, Mael atau nama sebenarnya Syed Ismail Syed Ibrahim teruja bertemu rakan lain selepas kali terakhir mereka beraksi bersama-sama seminggu sebelum bulan puasa.
“Ikut jadual memang XPDC banyak undangan pentas musim raya ini. Mereka diundang ke Kota Tinggi sehari sebelum konsert bersama Aina Abdul dan beberapa artis lain di Maeps. Jadi arwah bercadang Kuala Lumpur awal Mei untuk berlatih.
“Perkara itu ada dinyatakan ketika kami berbalas mesej pada malam raya. Arwah seronok sebab dapat jumpa kawan-kawan sebab selepas persembahan sebelum Syawal, kamu banyak berhubung menerusi Whatsapp saja.
“Memang dia nampak bersemangat. Masa hari raya pun kami ada berbual perkara sama. Sebagai sahabat lama, saya tahu dia teruja. Nyata Allah lebih menyayanginya,” katanya kepada Kosmo! Online.

Berita pemergian Mael atau nama sebenarnya, Syed Ismail Syed Ibrahim dikongsikan anak perempuan Allahyarham, Sharifah Irfatasha, malam tadi.
Arwah menghembuskan nafas terakhir pada usia 55 tahun ketika dalam perjalanan ke Hospital Pakar Sultanah Fatimah (HPSF) pukul 8.41 malam tadi.
Menurut Yazid yang sudah lebih empat dekad mengenali Mael, semangat kuat rakannya itu antara perkara yang membuatkannya mengagumi figura itu.
“Kami dah berkawan sebelum sama-sama bersatu dalam kumpulan Tragedy lagi. Kecenderungan terhadap muzik dan semangatnya tidak pernah luntur.
“Walaupun menghidap asma sejak zaman bujang hingga tahap kesihatannya menurun seiring faktor penyakit, Mael tetap meneruskan perjuangan,” katanya.
Mengimbas kegemilangan XPDC yang asalnya daripada kumpulan Tragedy, Mael merupakan pengasas kedua-dua band rock tersebut seawal 1985 yang kemudian ditukar ke XPDC tiga tahun selepas itu.
Sepanjang memulakan kerjaya sebagai artis rakaman bermula pada 1990, XPDC yang dikenali sebagai Raja Fun Fair telah melalui pelbagai jatuh bangun dan konflik dalaman.
Mael bersama XPDC merakamkan empat album fizikal, Darjah Satu, 1990), Timur Barat (1992) Kita Peng-Yu (1994) dan Brutal (1997), dengan Album Kita Peng-Yu serta Brutal mencetuskan fenomena apabila terjual melebihi 350,000 unit.
Antara  lagu XODC yang menjadi siulan kaki rock hingga kini termasuk C.I.N.T.A, Nafisa, Di Hentian Ini, Aku dan Sesuatu, C T Cinta Kenangan Silam dan Titian Perjalanan.
Album Brutal turut menyaksikan pengunduran Maeldengan posisi vokalis diisi Ali Terra Rossa, malah selepas itu kemelut dalaman band yang dianggap Metallica Malaysia itu semakin rumit apabila berlaku lagi perpecahan yang menyaksikan kumpulan ini terbahagi dua, XPDC dan Real XPDC.
Sementara itu, jenazah bapa kepada lima cahaya mata itu selamat dikebumikan di Tanah Perkuburan Islam Bakri Batu 6 Muar, Johor sekitar pukul 10.55 pagi tadi.
Turut memberi penghormatan terakhir adalah rakan seperjuangannya daripada XPDC termasuk Zuar dan Ali, selain anggota Prime Domestic yang juga gitaris tersohorJoe Branko. – KOSMO! ONLINE


Kucing kayangan miliki ‘banglo’ sendiri
Oleh NURUL IRDINA SUMALI

28 April 2023, 4:08 pm
PETALING JAYA – Reka bentuk rumah kucing seperti banglo mewah mencuri tumpuan orang ramai selepas tular di laman media sosial.
Menerusi perkongsian Reen Zul Rich, reka bentuk rumah berwarna putih dan kelabu serta dilengkapi ‘water fountain’ (pancuran air) itu tidak disangka, merupakan rumah yang dibina khas buat kucing tersayang.
Bukan itu sahaja, kesemua kucing miliknya kelihatan selesa sambil bersantai di rumah mereka ketika didatangi beberapa individu lain.
Sehubungan itu, rata-rata orang ramai teruja dengan saiz rumah kucing berkenaan yang sangat besar kerana dilihat seperti rumah permainan untuk kanak-kanak.
“Kucing pun dah ada rumah. Saya yang kerja siang malam ni pun masih lagi tak dapat nak beli rumah,” seloroh Zeyka Zahira.
“Kucing duduk rumah banglo. Aku hanya mampu duduk rumah teres sahaja. Tak apalah, rezeki masing-masing.

“Kaya betul majikan (kucing) sekarang, bukan biasa-biasa. Berpeluh bibik nak sediakan macam-macam. Belum lagi mengemas banglo majikan,” komen Jayla.
Video tersebut menjadi tular di media sosial dengan tontonan sebanyak 4.1 juta, 501,900 ribu tanda suka dan 75,500 perkongsian. – KOSMO! ONLINE


Fadhlina luah rasa sedih, Ghannouchi ditahan sejak akhir Ramadan
Oleh TUAN NURHIDAYAH TUAN AB.GHANI

28 April 2023, 3:54 pm
PETALING JAYA – Menteri Pendidikan, Fadhlina Sidek menzahirkan rasa sedih berhubung perkembangan mutakhir politik di Tunisia serta penahanan tokoh politik utama, pemimpin parti Ennahda, Rached Ghannouchi.
“Saya merasa sedih mengikuti perkembangan terkini di Tunisia, di mana Syeikh Rached Ghannouchi seorang tokoh politik, ilmuwan dan demokrat muslim masih belum dibebaskan sejak ditahan pada hujung Ramadhan yang lepas.
“Tindakan penahanan beliau dilihat sebagai usaha yang terkebelakang sejak berlakunya revolusi jasmin yang memperlihatkan rakyat Tunisia bangkit menjatuhkan pemerintahan diktator yang zalim dan menindas rakyat,” ciapnya di Twitter hari ini.
Pada 17 April lalu, dunia gempar apabila pasukan polis Tunisia bertindak menahan Rached, 82, yang juga pengasas dan pemimpin utama, Ennahda di kediamannya di ibu kota Tunisia.
Bekas Speaker Dewan Perwakilan Rakyat Tunisia itu antara beberapa individu berprofil tinggi ditangkap kerana dipercayai amat lantang mengkritik Presiden Kais Saied.
Beliau kemudian dihantar ke penjara El Aouina di Timur Tunisia dan polis telah melarang parti berkenaan daripada mengadakan sebarang bentuk aktiviti termasuk sesi sidang akhbar.

Susulan penahanan itu, pihak polis khas turut menyerbu ibu pejabat Ennahda dan markas parti politik berhaluan Islam sederhana itu di seluruh negara rantau utara Afrika tersebut.
Fadhlina berkata, beliau berharap keadilan dan kebebasan berpihak kepada Ghannouchi di samping turut mendoakan kesejahteraan keluarga tokoh tersebut serta rakyat Tunisia.
“Saya berdoa dan berharap keadilan dan kebebasan buat Syeikh Rached Ghannouchi yang saya hormati dan kagumi. Juga kemakmuran dan kesejahteraan buat seluruh rakyat Tunisia.
“Kepada seluruh ahli keluarga beliau yang tercinta, semoga tabah dengan ujian serta mehnah ini. Semoga Allah Ta’ala memberikan kesabaran dan mengangkat martabat kalian ke maqam yang lebih tinggi,” katanya. – KOSMO! ONLINE.


10,000 kuota tambahan haji diketahui awal Mei depan
Oleh ALWANI ZAFIRAH

28 April 2023, 4:15 pm
KUALA LUMPUR – Kerajaan melalui Lembaga Tabung Haji (TH) sedang memohon sebanyak 10,000 kuota tambahan jemaah haji bagi tahun ini daripada kerajaan Arab Saudi.
Pengerusi TH, Tan Sri Azman Mokhtar berkata, bagi tahun ini Malaysia telah memperoleh semula kuota asal jemaah haji berjumlah 31,600 daripada kerajaan Arab Saudi.
Menurut beliau, rayuan pertama melibatkan 350 kuota telah diluluskan manakala bgi permohonan kuota tambahan sebanyak 10,000 lagi dijangka akan diketahui awal Mei ini.
Beliau berkata demikian pada sidang akhbar pengumuman agihan keuntuhan TH tahun 2022, di sini hari ini.- KOSMO! ONLINE


Johari ganti Hishammuddin sebagai Bendahari Agung BN
Oleh KOSMO!

28 April 2023, 3:27 pm
PETALING JAYA – Naib Presiden UMNO, Datuk Seri Johari Abdul Ghani dilantik sebagai Bendahari Agung Barisan Nasional (BN) menggantikan Ahli Parlimen Sembrong, Datuk Seri Hishammuddin Tun Hussein.
Pelantikan itu diputuskan dalam mesyuarat Dewan Tertinggi BN yang dipengerusikan oleh Datuk Seri Ahmad Zahid Hamidi malam tadi berdasarkan Fasal 8.3.(E) Perlembagaan BN.
Setiausaha Agung BN, Datuk seri Zambry Abd. Kadir berkata, dua lagi Naib Presiden UMNO, Datuk Seri Wan Rosdy Wan Ismail dan Datuk Seri Khaled Nordin serta wakil PBRS, Datuk Freddy Sua dilantik menganggotai Dewan Tertinggi BN.
Dalam pada itu, Ketua Pemuda UMNO, Dr. Muhammad Akmal Saleh dan Ketua Puteri UMNO, Datuk Nurul Amal Mohd Fauzi sebagai ahli Dewan Tertinggi mewakili pergerakan masing-masing.
Sementara itu, Zambry turut menegaskan bahawa, Dewan Tertinggi BN sebulat suara akan mempertahankan Kerajaan Perpaduan yang turut dianggotai BN.
“BN komited untuk bersama-sama membangunkan agenda polisi rakyat terus dilaksanakan.

“BN menyeru semua pemimpin dari pelbagai lapisan masyarakat untuk terus menjaga perpaduan dan keharmonian agar kestabilan politik dapat dijamin,” jelas beliau.
Kata Zambri lagi, Dewan Tertinggi BN juga dimaklumkan secara mendalam persiapan parti menghadapi enam Pilihan Raya Negeri (PRN) iaitu Kedah, Pulau Pinang, Kelantan, Terengganu, Selangor dan Negeri Sembilan.
“Perbincangan juga melibatkan model kerjasama antara BN bersama parti-parti dalam Kerajaan Perpaduan,” kata beliau. – KOSMO! ONLINE.